Энди шпаргалка ҳам, телефон ҳам ёрдам бермайди » Ўзбекистон янгиликлари – Zamin.uz\nЭнди шпаргалка ҳам, телефон ҳам ёрдам бермайди\nОлий ўқув юртида таҳсил олиш ёшларнинг улуғ мақсадларидан бири. Айни кунларда олий таълим муассасаларининг қабул комиссиялари ана шу эзгу ниятни дилига туккан йигит-қизлар билан гавжум. Наманган давлат университетида ҳам талабалик орзусидаги ёшларнинг ҳужжатларини қабул қилиш ишлари қизғин давом этяпти.\nУниверситетда янги ўқув йили учун бакалавриат таълим йўналишларига 1865 та қабул квотаси ажратилган бўлиб, бу ўтган йилга нисбатан 365 та кўп, демакдир. Бир пайтнинг ўзида таълим йўналишлари ҳам олтитага ортиб,зооинженерия (балиқчилик), ижтимоий иш, меҳмонхона хўжалигини ташкил этиш ва бошқариш, спорт фаолияти бўйича футбол, волейбол ҳамда кураш мутахассисларини тайёрлаш йўлга қўйилди.\n—Фаолиятимизни Ўзбекистон Республикаси Президентининг “2018-2019 ўқув йилида Ўзбекистон Республикасининг олий таълим муассасаларига ўқишга қабул қилиш тўғрисида”ги қарори асосида олиб боряпмиз, — дейди университет қабул комиссияси масъул котиби Наримон Деҳқонов. — Қабул жараёнини самарали ташкил этиш юзасидан вилоят ҳокимлиги, ички ишлар бошқармаси, Давлат тест маркази вилоят бўлими билан ҳамкорликда ишлаб чиқилган тадбирлар режасига мувофиқ, университет ректори раислигида тажрибали, ҳалол, пок ва масъулиятли профессор-ўқитувчилардан иборат қабул комиссияси Талабалар тураржойида изчил фаолият кўрсатмоқда.\nҚабул комиссиясида абитуриентлар ва уларнинг ота-оналари учун зарур шарт-шароитлар яратилган. Хусусан, ҳужжат топшириш учун келган ёшларнинг ариза бланкаларини тўлдиришлари учун ажратилган махсус жойларда бир вақтнинг ўзида 120 нафар абитуриентнинг иши битади. Топширилган ҳужжатларни тезкорлик билан Давлат тест маркази базасига киритиш ва уларни текшириш ишлари техник воситалар ёрдамида амалга оширилмоқда. Бунда симли ва симсиз интернет тармоғига уланган иккита ВЕБ камера хонасидан унумли фойдаланилаётир. Ахборот-маслаҳат маркази қошида “Мурожаатлар маркази” ишлаб турибди.\nТаъкидлаш лозимки, жорий йилги қабул ва тест синовларида адолат ва шаффофликни таъминлаш юзасидан қатъий тадбирлар белгиланган.Тест синовлари учта павильон — Наманган шаҳридаги “Баркамол авлод” спорт мажмуаси, Наманган Олимпия захиралари спорт коллежи ҳамда Наманган муҳандислик қурилиш институти академик лицейида ўтказилади. Унда биргина университетнинг ўзидан 140 нафар профессор ўқитувчилар кузатувчи сифатида иштирок этишади. Бир босқичда 600 тадан 800 тагача абитуриентни жойлаштира оладиган павильонлар замонавий кузатув ва узатиш камералари билан жиҳозланиб, ота-оналар ўз фарзандининг синовдан ўтиш жараёнини ҳовлида ўрнатилган йирик ҳажмли монитор орқали кўриб турадилар.\nШу ўринда тест синовларига киришда аввалги йилларда айрим абитуриентлар томонидан қўлланиб келинган ноқонуний хатти-ҳаракатларга бутунлай чек қўйиш имкониятлари яратилганлигини айтиб ўтиш зарур. Энг аввало, павильонларга шпаргалка,қўл телефони, бошқа қўшимча воситалар умуман киритилмаслигини таъминлаш мақсадида замонавий текширув қурилмаси ўрнатилади. Илгари тартибни бузган абитуриентдан тақиқланган восита олиб қўйилар, бироқ, у синовга кира олар эди. Энди талаб қатъийлашган,қоидабузарга нисбатан дарҳол далолатнома тузилади ва у синовдан бутунлай четлатилади. Бошқа бировнинг кимнингдир ўрнига кириши (ҳатто, эгизаклар бўлса ҳам) тўғрисида асло гап бўлиши мумкин эмас. Чунки, кириш жойида қўлланиладиган юқори даражадаги қурилма шахснинг юз қиёфасини ўта аниқликда ажратиб беради.\n— Тўрт йилдан буён ҳужжат топшираман, бироқ омадим юришмайди, — дейди учқўрғонлик Умида Асқарова. — Бу йил тест синовларига жуда қаттиқ тайёрландим. Амалда жорий этилаётган янгиликлар, синовларнинг очиқ-ошкоралик шароитида ташкил этилиб, шаффофлик таъминланишидан умидим катта.\nАбитуриентнинг фикрига қўшиламиз. Зеро, тест синовларида адолат тамойилларининг устуворлиги, қатъий жамоатчилик назорати, энг муҳими, замонавий кузатув ускуналаридан самарали фойдаланиш етарли билимга эга ёшларни саралаб олишда кутилган натижани беради, албатта.\nМанба: “Халқ сўзи”\nБош саҳифа » Жамият » Энди шпаргалка ҳам, телефон ҳам ёрдам бермайди\n00:32 Мунажжимлар башорати: 22 июль куни юлдузлар Сизга нималарни ваъда қилмоқда?\n00:14 Ўзбекистонда жазирама ёз, Россияда эса қор ёғди (фото, видео)\n23:42 Шаҳар ҳокими: "25 йил ухлаб қолган мамлакатни уйғотайлик"\n23:17 Университет ректорлари абитуриентларга мурожаат йўллади\n22:47 Инсон ҳаётидаги бараканинг омиллари\n22:20 Умрни узайтирувчи маҳсулотни биласизми?\n21:50 Қамоқхонада кўрган - кечирганларим... (6-қисм)\n21:25 Аксарият витаминли қўшимчалар фойдасиз экани аниқланди\n16:25 Жаҳон иқтисодиёти ва дипломатия университетига қабул квоталари белгиланди\n13:10 Қабул тугаганда янги педагогика институти ташкил этилмоқда. Хўш, унга кимлар қабул қилинади?\n07:44 Сиртқи бўлимларда кимлар ўқиши мумкин?\n18:21 2017-2018 ўқув йилида ОТМларга қабул квотаси 14 фоизга оширилди\n23:55 2016/2017 ўқув йилида 57907 нафар абитуриент талабаликка қабул қилинади\nИкки кунда салкам 200 нафар чет эллик электрон виза учун ариза берди\n19 июль кунги об-ҳаво маълумоти\nЎзбекистонда яна 7 та туман ИИБ бошлиқлари алмаштирилди\nШаҳар ҳокими: "25 йил ухлаб қолган мамлакатни уйғотайлик"\nУниверситет ректорлари абитуриентларга мурожаат йўллади\n"Ўлим тилаган келин"\nФарангиз Режаметова ҳалок бўлган ЙТҲ ҳақида расмий маълумот\nДепутат: "Арзон уй-жойлар ростдан ҳам арзонми?"\n«Alibaba»ни Ўзбекистонга олиб келаётган йигит ҳақида\nФан ва олий таълим соҳаси ходимларининг иш ҳақи ошириш бўйича қарор қабул қилинди\nЎзбекистонда жазирама ёз, Россияда эса қор ёғди (фото, видео)\nФерман яна Гиннеснинг "Рекордлар китоби"га кирди\nПoлициячи 3 ёшли болакайнинг ҳаётини сақлаб қолди (Видео)\nРоссиялик ҳарбийлар Арманистондаги қишлоққа кириб, ўт очишни бошлади (видео)\nОАВ АҚШ ва Россиянинг ядро қуролларини таққослади\nХитойлик альпинист “Замин тожи”ни қандай ишғол қилди? (видео)\nФуқароликни пулга сотиб олиш мумкин бўлган 10 та давлат ҳақида\nЎзбекистонда жамоат транспортида видеорегистратор мажбурий тартибда ўрнатилади\nОдноклассники OK Live да кўрсатувларнинг “жонли” шарҳлаш режимини ишга туширишди\n«Samsung» ўз рекламасида «Apple»ни масхаралади (видео)\nИнсон ички ҳиссиётларини аниқлаб берувчи камера яратилди\nЗлатан Бекхэм билан баҳс бойлашиб ютқазди: баҳс нимадан иборат бўлган?\nКлопп: “Ливерпул”нинг ёзги трансферларидан менинг кўнглим тўлди\nЎзбекистон чемпионатида яна бир лига пайдо бўлади\nЛа Лига президенти: «Роналду солиқларни деб «Реал»дан кетди»\n«Пахтакор» 19-20 турдаги ўйинларига жаҳон чемпионатида ишлаган хорижлик ҳакамлар тайинланди\nБаҳодир Жалолов иккинчи жангини америкалик боксчига қарши ўтказади\n"Nike" Роналдуни ҳайрон қолдирди (ФОТО)\nМодани тақиқлаш керакми?\nОғриқ қолдирувчи дорилар қандай салбий оқибатларга олиб келиши маълум бўлди\nМунажжимлар башорати: 22 июль куни юлдузлар Сизга нималарни ваъда қилмоқда?\nИнсон ҳаётидаги бараканинг омиллари\nУмрни узайтирувчи маҳсулотни биласизми?\nҚамоқхонада кўрган - кечирганларим... (6-қисм)\nЎкинмайман, чунки мен ғолибман! (Устознинг сўзларидан руҳланиб)\nҚамоқхонада кўрган - кечирганларим... (5-қисм)


ТАНҚИД ВА ТАҲЛИЛ — МАЪРИФАТ САОДАТИ\nРубрика: ТАНҚИД ВА ТАҲЛИЛ\nҚулмурод Кимсанов туман статистика бўлимида оддий мутахассис эди. У ҳар доим бўлим бошлиғи танбеҳларини эшитиб, ишни ҳам ўлда жўлда адо этарди. Бу тебса тебранмас одамнинг боридан…\nЧақалоқ дунёга келганидан сўнг ота-она яхши ниятлар билан унга муносиб исм танлайди ва имомни чақириб, қулоғига азон айттиради. Бу қадимдан қолган ибратли удумларимиздан. Чақалоқнинг қулоғига…\n– Бобо, бу киши ким, ўзи қаерлик? – Ҳи-и, энг аввал, ҳи, мен бобогина эмасман, балки Ҳожи бобоман! …\nМЕЪДАГА УРГАН ОВОЗЛАР\nКино дубляжида «фидокорлик» кўрсатаётган маълуму машҳур артист ҳақида бундан саккиз йил аввал «Тегирмон ҳам навбати билан» сарлавҳали мақола ёзиб, озгина нордон сўз айтгандим. Боиси, у итальян…\n«ҚОҒОЗ ГАПИРАДИ»ГАН ЗАМОН ёхуд «ЭҲТИРОМЛАР НАЗАРИЯСИ»\nҲа, нотўғри ўқимадингиз, айнан «Эҳтиромлар назарияси»! Тўғриси, аввалига мен ҳам ажабландим. Эҳтимоллар назариясини ўқигандим-у, лекин бунақасини… ОЛИЙ ТАЪЛИМДАГИ БЕМАЪНИЛИКЛАР Бу йил нуфузли олий ўқув юртининг иккинчи…\n«КЎПЛАР ДОНИШМАНД ДЕБ БИЛДИЛАР ЎЗНИ…»\nЯқинда “Бахтли ва фаровон ҳаёт билан руҳ хотиржамлигини таъминловчи фазилатлар” деб номланган 472 бетлик бир китоб қўлимга тушди. Майли-да, номи тумтатароқ бўлса ҳам, балки муаллифнинг ҳаяжони ошиб-тошиб,…\nШўро замонида қорга ёзиб, офтобда қуритиладиган ваъдалар анчагина эди. Масалан, собиқ иттифоқдаги барча миллатлар тенг ҳуқуқли, бир халқ иккинчи халқни камситиши мумкин эмас… Чиройли шиорлар!…\nЯқинда қишлоқ фуқаролар йиғини раисининг ҳузурига боргандим. Котиб уни ичкарида, ким биландир гаплашаётганини айтиб қолди. Кутишимга тўғри келди. Бир пайт ичкаридан қаттиқ-қуруқ овозлар эшитила бошлади….\n«Чинакам ижодкор бўлиш учун одамда истеъдод, билим, меҳнат, ҳаёт тажрибаси, изланиш ва, албатта… виждон бўлиши керак», деб ёзган эдилар раҳматли адибимиз Ўткир Ҳошимов «Дафтар ҳошиясидаги…\nКейинги вақтларда шоирлар, ёзувчилар, сухандонлар, шарҳловчилар, журналистлар, табиблар ва ҳатто олимлар орасида ўзини Бирлашган Миллатлар ташкилоти, ЮНЕСКО қошидаги Антик Дунё илмий Академиясининг академиги, доктори, профессори…


iPhone 12 модели камераларининг техник тавсифлари ошкор бўлди - Zamin.uz\n07:00 / 01.09.2020\niPhone 12 модели камераларининг техник тавсифлари ошкор бўлди\niPhone 12 ҳақидаги миш-мишларнинг аксарияти қурилма процессори, янги экран ва батареялар сиғими ҳақида бўлди. Бироқ девайсларда камералар ҳам муҳим аҳамиятга эга бўлиб, 2020 йилда миш-мишларга кўра, сенсорлар сифати ўзгармайди, деб ёзади TechRadar.\nАввалроқ iPhone 12 Pro Max’га 64 мегапикселли камера ўрнатилиши тўғрисида хабар берилганди. Komiya ники остидаги инсайдернинг ёзишича, бу ҳатто 2021 йилда ҳам содир бўлмайди. iPhone 12 авлодларига максимум 48 мегапикселли камера ўрнатилади.\n2020 йил флагмани каттарган 12 мегапикселли сенсорларга эга бўлади. Катта ўлчам камерага кўпроқ ёруғлик олиш, кўплаб деталларни сақлаб қолиш имконини беради. Бундан ташқари, бу кам ёритилган жойларда ҳам сифатли суратга олишни таъминлайди. Таъкидлаш керакки, iPhone 12 созламаларида «Тунги режимни яхшилаш» функцияси мавжуд.\niPhone 12 Pro ҳамда iPhone 12 Pro Max лидарли учта камерага эга бўлиши кутилмоқда. Ушбу қурилмалар Smart HDR ишининг яхшилангани, тунги суратга олишнинг сифати билан мақтана олади, шунингдек, уларда уч карра оптик зум пайдо бўлиши мумкин (ҳозиргиларидан икки каррали зум мавжуд). Стандарт iPhone 12 худди iPhone 11 каби оддий иккиталик камерага эга бўлади.\nБарча смартфонлар тезлиги ва автофокус сифати яхшиланади ҳамда тасвирни барқарорлаштирувчи янги технологияга эга бўлади. Афтидан гаджетлар сониясига 120 кадр частотали 4K-видео суратга олишни ва сониясига 240 кадрли секинлаштирилган 4K-видео тасвирга олишни ўрганиб олади. «Замин» янгиликларини «Вконтакти»да кузатиб боринг\n6-07-2020, 12:30, Технология\n13-05-2020, 11:33, Технология\niPhone 12 нархи арзон бўлиши тахмин қилинмоқда\n25-04-2020, 22:45, Технология\nИнтернетда iPhone 12 Pro Max — энг катта iPhone’нинг суратлари пайдо бўлди\n18-04-2020, 22:02, Технология\n7-12-2019, 06:00, Технология\nБугун, 07:43, Технология\nХитой компаниялари сўнгги ўн йилда смартфонлар бозорини қандай забт этди?\nЖаҳон бозорида 5G-смартфонлар сотуви кескин ўсиши тахмин қилинмоқда\nКоронавирус симптомларини қайд этиб борувчи ниқоб ихтиро қилинди


«Сквер»да катта тезликда ҳаракатланган «Шумахер»нинг кимлиги...\n19.09.2019 19:14 3 21910\nКеча, 18 сентябрь куни ижтимоий тармоқларда номаълум машина Тошкентдаги Амир Темур хиёбонини катта тезликда айланиб юргани акс этган видео тарқалганди.\nБундай катта тезликда машина ҳайдаётган одам кимлиги номаълумлигича қолаётганди. Тошкент шаҳар ИИББ «Сквер»даги «Шумахер»нинг кимлигини очиқлади.\nҚайд этилишича, жорий йилнинг 13 ва 14 сентябрь кунлари тахминан соат тунги 02.00-02.30 да Амир Темур хиёбони атрофидаги айлана йўлда, хусусий ижодий студия томонидан экшн-лавҳа суратга олиш ишлари олиб борилган.\nЙўл ҳаракати иштирокчиларининг хавфсизлигини таъминлаш мақсадида, атрофдаги йўллар ва пиёдалар йўлакчалари пойтахт ИИББ ЙҲХБ ЙПХ ва ППХ ходимлари ва экипажлари томонидан 10-15 дақиқага беркитилган.


Флоридада 90 ёшли нафақахўр туғилган кунида янги Chevrolet Corvette сотиб олди - Daryo\n18:29, 18.01.2021 19836\nФлоридада 90 ёшли нафақахўр туғилган кунида янги Chevrolet Corvette сотиб олди\nФлоридада Чак Кук исмли 90 ёшли нафақахўр ўзининг юбилейи муносабати билан қизил Chevrolet Corvette Stingray сотиб олди. АҚШ Ҳарбий ҳаво кучларининг собиқ ҳарбий хизматчиси сўзларига кўра, унинг коллекциясида ҳозирда бир нечта Америка суперкарлари мавжуд, деб хабар беради Motor.\nФото: Facebook / Cecil Clark Chevrolet\nЯнги Chevrolet Corvette C8 АҚШ Ҳарбий ҳаво кучлари фахрийсининг коллекциясидан ўрин олган тўртинчи спорткарга айланди. Чак Кук ўзининг биринчи Corvette’сини 1981 йилда сотиб олган. Ўшандан буён эркак фақатгина GM концерни автомобилларидан фойдаланиб келмоқда. Унинг сўзларига кўра, эркак кундалик юмушларида Chevrolet Equinox кроссоверидан фойдаланади.\nЯнги Corvette’ни етказиб беришдан ташқари, дилерлик маркази вакиллари 90 ёшли харидор шарафига ҳақиқий байрам уюштириб берган. Нафақахўр учун спорт купеси билан бирга Corvette C8 сурати туширилган торт тайёрланган. Машинанинг янги эгасининг таъкидлашича, у ўзининг янги Corvette’сини синаб кўриш учун COVID-19 пандемияси тугашини интизорлик билан кутмоқда.\nChevrolet Corvette C8 Stingray моделига 520 от кучига эга (537 Нм) 6,2 литрли В8 мотори ўрнатилган. Агрегат саккиз поғонали «робот» узатмалар қутиси ёрдамида бошқарилади. Ўрта моторли купе соатига 100 километр тезликка уч сонияда эришади. Максимал тезлиги — 300 км/соат.\nАввалроқ Норвегияда Генри Ҳаррфелдт исмли эркак 78 ёшга тўлиши муносабати билан 2018 йилги McLaren 720S Spider родстерини харид қилгани тўғрисида хабар берилганди.\nМавзуга доир: Видео: Ҳар куни Ferrari F40’да ҳаракатланадиган америкалик 80 ёшли нафақахўр\n13:57, 30.09.2020 219528\n17:20, 20.09.2020 99620\nТошкентда қашқадарёлик қиз уйланаман деб ваъдасида турмаган йигитнинг Gentra’сини ёқиб юборди\n12:46, 10.10.2020 50349\n13:23 Бугун 3343\n13:11 Бугун 5384\nВидео: Пайариқдаги қалин қор «тузоғи»да қолиб кетган Nexia’лар\n12:58 Бугун 2217\nҚорин оғриғига бефарқ бўлмаслик учун 7 сабаб\n12:44 Бугун 3529\n«Тошкент» автовокзалида ноқулай об-ҳаво туфайли бекор қилинган барча рейслар қайта йўлга қўйилди\n13:10, 24.02.2021 109413\n13:23, 24.02.2021 94099\n«Кубаликлар юрагига санчилган ханжар». Гуантанамо қамоқхонаси тарихи\n19:27, 23.02.2021 92344\nЎзбекистонга кириб келаётган совуқ ҳавода экинларни қандай асраб қолиш чоралари маълум қилинди\n22:37, 23.02.2021 83651\nInstagram: Ўзбекистонни тарк этган Алишер Узоқов, битта кўйлакка 45 метр мато сарфлаган Шаҳзода


Навбатдаги Қурултойлар оралиғида касаба уюшмасининг сайлаб қўйиладиган доимий ҳаракатдаги раҳбар органи Кенгаш ҳисобланади.\nКенгаш таркибига лавозимига кўра касаба уюшмаси раиси ва унинг ўринбосарлари киради.\nКенгаш мажлиси заруриятга кўра, аммо 1 йилда камида бир марта чақирилади.\nКенгашнинг ваколат муддати 5 йил.\nКенгашнинг мажлислари Раёсат қарорига ёки Кенгаш аъзолари умумий сонининг камида 1/3 қисмининг талабига кўра чақирилади.\nКенгаш қарорлари қарор шаклида қабул қилинади.\nКенгаш мажлисларини касаба уюшмаси раиси, у йўқ бўлган ҳолларда ўринбосарларидан бири олиб боради.\nКенгаш раҳбар орган сифатида Раёсат масалаларига доир қарорлар қабул қилиши мумкин.\nЎз фаолиятида фақат Қурултой олдида ҳисобдордир.\nУставда белгиланган вазифаларни ва Қурултойнинг қарорларини бажариш бўйича фаолиятни амалга ошириш;\nўз фаолияти тўғрисида 5 йилда камида бир марта Қурултойга ҳисобот бериш;\nходимларнинг ижтимоий-меҳнат ҳуқуқларига алоқадор, жумладан, бандлик, меҳнат муносабатларини тартибга солиш, иш ҳақи, меҳнат шароити, ходимларнинг меҳнатини, соғлигини ва атроф-муҳитни муҳофаза қилиш, уй-жой ва маиший турмуш шароити, маданий хизмат кўрсатиш, ходимларнинг ижтимоий кафолатлари масалалари бўйича таклифларни ишлаб чиқади ва уларни қонунларда ва бошқа норматив-ҳуқуқий ҳужжатларда мустаҳкамлаш юзасидан фаолият олиб бориш;\nбошқа мамлакатларнинг касаба уюшмалари ташкилотлари билан халқаро алоқаларни ривожлантиради, уларнинг тажрибасини ўрганиб бориш;\nўз фаолияти тўғрисида касаба уюшмаси аъзоларини мунтазам равишда хабардор қилиб бориш;\nкасаба уюшмаси мулкига эгалик қилиш, фойдаланиш, тасарруф этиш масалалари юзасидан қарорлар қабул қилиш;\nҚурултой чақириш тўғрисида қарор қабул қилиш;\nҳудудий бўлинмалар раҳбарларининг касаба уюшмаси органлари қарорларининг бажарилиши тўғрисидаги ҳисоботларини тинглаш;\nРаёсатга, касаба уюшмаси раисига алоҳида ваколатлар бериш;\nкасаба уюшмаси аъзоларининг касаба уюшмалари умумий вазифаларини бажариш борасидаги ҳаракатларини бирлаштиради ва мувофиқлаштиради, касаба уюшмаларининг республика миқёсидаги тадбирларини ўтказиш;\nқонунчиликда касаба уюшмаларига бериладиган ҳуқуқларни амалга ошириш;\nРаёсатнинг сон таркибини белгилаш ва 5 йил муддатга Раёсат аъзоларини сайлаш;\nҚурултойлар оралиғида Кенгаш аъзоларини таркибдан чиқариш, сайлаш ва Кенгаш таркибига янги вакил этиб сайланган аъзоларнинг ваколатларини тасдиқлаш;\nкасаба уюшмаси фаолияти йўналишлари бўйича комиссиялар тузиш;\nўз фаолияти тўғрисида оммавий ахборот воситалари орқали жамоатчиликни хабардор қилиш;\nкасаба уюшмаси раиси ўз хоҳишига кўра ёки бошқа ишга ўтганлиги сабабли лавозимидан озод этиш ҳақида ариза берган, саломатлиги ёмонлашгани туфайли ўз вазифаларини бажара олмай қолган ҳолларда Қурултойлар оралиғида касаба уюшмаси раисини сайлаш ва лавозимидан озод қилиш;\nҚурултойлар оралиғидаги даврда касаба уюшмаси раиси ўз хоҳишига кўра лавозимидан озод этилган ҳолда, Қурултой ўтказилгунига қадар касаба уюшмаси раиси вазифасини бажаришни унинг ўринбосарларидан бирига юклаш тўғрисида қарор қабул қилиши мумкин.\nКенгашнинг қарорига биноан Кенгаш ихтиёридаги айрим ваколатлар Раёсатга берилиши мумкин.


25 июнь, 2021, 16:54\nТеглар:Турон | Игорь Шквирин | Суперлига\n"Турон"нинг янги бош мураббийи хусусида.\nХабарингиз бор, куни кеча “Турон” клубига янги бош мураббий сифатида Игорь Шквирин тайинланди. Шундай қилиб, биринчи давра ҳали якунига етмасидан бу жамоада бош мураббий ролида Ислом Исмоилов, Богуслав Баниак ва мана энди Игорь Шквирин ишламоқда.\nДебютант клубни Суперлигага олиб чиққан ва 8-турдан кейин истеъфога чиққан Исмоилов Игорь Шквириннинг “Турон” устози сифатида ишга киришганига муносабат билдирди.\n- “Турон” ҳали ҳам Суперлигада ғалаба қозонгани йўқ. Лекин жамоа ва унинг таркиби ёмон эмас. Доим ҳам яхши футболчилар билан натижага эришишнинг ўзи қийин бўлади. Бунга маълум вақт керак бўлади. Бу футбол ва шуниси билан ҳам қизиқ. Чунки унда кутилмаган ҳолатлар бўлиб туради.\nИгорь Шквиринга келсак, уни Олмалиқдаги ёрқин фаолияти билан ҳам яхши биламиз. Тажрибали мутахассис. Орада анча вақт ишламади. Балки шу вақт мобайнида ўз устида янада кўпроқ ишлагандир. Ҳозирги замонавий футболда мураббийдан кўп билим ва интеллектуаль ҳолатларни талаб қилади.\nМураббийнинг ишига қачон баҳо берилади? Албатта, жамоасининг ўйини ва натижасига қараб баҳо берилади. Табиийки, “Турон”га бефарқ эмасмиз. Ғалабалар қозониб Суперлигада қолишини чин дилдан хоҳлайман. Янги мураббийга жамоадаги фаолиятига омад тилайман, - деди Ислом Исмоилов.\nИсломжон дадажонингиз билан сокка чикадиган жамоа ахтараверинглар отангиз нечта командани охирги сувигача симириб булдику , Турон ни супер лигага чикиши хам сиз оркали жамоани кандай бошкариб юрганлари хам халк орасидаги купчилик мухлисларга маълум пул яхшиликка олиб бормайди огаини сог булинглар


Интернет орқали беҳаё қилиқлар қилиб, қизларнинг шаънини булғаган йигитлар қўлга олинди - XABAR.INFO\n«Халқимиз азалдан аёлларни эъзозлаб келган. Хотин-қизларимизни ҳамда мунис онажонларнинг ҳурмати шаъни ва қадр қиммати ҳар доим юқорида бўлган. Сал аввалроқ ижтимоий тармоқларда бетайин қилиқлар билан кўпчиликнинг ҳақли эътирози ва нафратига сабабчи бўлган икки йигит навоийлик қизларнинг шаънини булғашга уринган ҳолати акс этган видеолавҳа тарқалди.\nХалқимизда “Битта тиррақи бузоқ бутун подани бузади» деган ибора бекорга айтилмаган. Ўзининг бемаъни чиқишлари билан вилоят аҳолисини ҳақорат қилишга уринган бу фуқароларнинг ҳам опаси, синглиси ва ёки турмуш ўртоғи ҳам мазкур жамият аъзолари эканини ҳис қилишдимикан? Нима бўлганда ҳам уларнинг бу ҳаракати қонунда белгиланган тартибда жавобгарликни келтириб чиқаради. Суднинг якуний хулосаси бўйича кейинроқ батафсил маълумот берамиз» дейилади вилоят ИИБ ахборот хизмати хабарида.


Шоҳжаҳон Жўраев заиф томонлари ва бахтини бутун қилиб турганлар ҳақида - - - www.Voydoda.com - Развлекательный портал -\nШоҳжаҳон Жўраев заиф томонлари ва бахтини бутун қилиб турганлар ҳақида\n10 Окт 2016(18:14)\nШоҳжаҳон Жўраевга кўпчилик жуда манман, кибирли дея баҳо беришади. Аммо инсон билан гаплашмай туриб, асли қандай эканини билиш қийин. Бунга бугунги суҳбат орқали яна бир карра амин бўлдик. Яқинда имиджини ўзгартирган хонанда ўзи ҳақидаги кўпгина маълумотларни биз билан ўртоқлашди.\n— Бироз танаффусдан кейин яккахон концерт дастурингизни тақдим этаяпсиз. Тайёргарликлар қандай?\n— Бугун томошабинлар икки тоифага бўлиниб қолгандек. Бировлар саҳнадаги шоу дастурга кўзи қамашиб маҳлиф бўлса, иккинчи гуруҳдагилар ҳақиқий қўшиқ шайдолари. Мен концертимда томошабинларнинг эътиборини кераксиз нарсаларга қаратмоқчи эмасман. Чунки ўша куни чин дилдан қўшиқ эшитаман деб келганлар билан юзлашишни истардим. Яна бир гап — концертимда декорация бўлмайди. Фақат ўртага катта монитор қўямиз. Бу ҳам бўлса, орқа ўриндиқларда ўтирганлар учун қулайлик яратиш мақсадида. Раққосалар масаласида ҳам тўхталиб ўтишим мумкин. Кўпроқ яккахон ижроларга эътибор беряпмиз. Хуллас, бир сўз билан айтганда шоу дастур эмас, яккахон концерт дастурим билан мухлисларни хушнуд этаман.\n— Репертуарингизда кўпроқ қайси мавзуга тўхталяпсиз?\n— Ҳозирги замонда муаммога айланиб бораётган мавзуларга тўхталиш ниятим йўқ. Яъни, чет давлатлардаги ҳолатлар, қочқинлар, урушларда қурбон бўлаётганларга атаб қўшиқ куйламайман. Чунки инсонлар булар ҳақида ҳар куни интернет тармоқларида, телевидениеда эшитиб чарчашган, сиқилишган. Мен эса концертимда уларни бу оламдан олиб чиқиб кетмоқчиман. Икки соат давомида қўшиқларимни тинглаб, муамммоларни унутиб, маза қилиб ҳордиқ чиқаришларини истайман. Мақсадимиз шу.\n— Концерт тақдим этишда амал қиладиган уч муҳим қоидангиз борми?\n— Уларнинг сони нечта билмадим-у, лекин йўқ эмас. Биринчиси, жонли ижро ва мусиқа. Иккинчиси эса, ҳақиқий концертни тарғиб қилиш. Келганлар қўшиқлардан роҳатланиб вақт қандай ўтганини билмай қолишсин.\n— Ижод йўлингизга аҳамият берсак, умуман дуэт куйламаган экансиз?\n— Бу нарсага умуман қизиқмайман десам, тўғрироқ бўлади. Мен қўшиқларимни ўзим ёзаман. Менга ҳамкорлик қилиш таклифини билдирганлар ҳам ўз қўшиғи билан келиши керак деб ўйлайман. Дуэт куйлайлик деган билан қўлида иши бўлмаса, бу ҳам тўғри эмас назаримда. Яна бир асосий жиҳатлардан бири овозларимизнинг бир- бирига тушиши. Лекин ҳозир эсладим, бир марта дуэт куйламоқчи ҳам бўлдим. Янги қўшиқ ёздим, умуман бошқа йўналишда. У кўпроқ Райҳон Ғаниеванинг стилига мос эди. Қани бир дуэт ҳам куйлаб кўрай-чи, деб, концертларнинг бирида таклиф ҳам билдирдим, ўзаро келишиб олдик. Бироқ айтяпман-ку, қизиқишим кучли бўлмагани учун ишни охиригача етказмаганман.\n— Бугун сизни йўналишингизда қўшиқ куйловчилар жуда кўп. Овоз борасида ҳам ўхшашлар йўқ эмас. Уларнинг ижодини кузатиб турасизми?\n— Мен ҳаммани ижодини кузатаман. Лекин уларнинг исмини ажратиб кўрсатмайман.\n— Айтмоқчиманки, балки улар билан ҳам дуэт куйлашингиз мумкиндир...\n— Мен уларга таклиф билан чиқмайман. Агарда кимнингдир хоҳиши бўлса, марҳамат. Рад жавобини бермайман. Аксинча, ҳатто айримларига фойдам ҳам тегади деб ўйлайман.\n— Энди, бугунги кўринишингиз ҳақида гапирсангиз. Танаффусдан кейин ижодингизни янги имиджда давом эттиришни истадингизми?\n— Бу ҳақда гапирсам, тарихи узун. Биласизми, ўзимга қолса бу имиджда аллақчон кўриниш берган бўлардим. Аммо ижодимни бошлаган йилларим истасам-истамасам, дадамга қиёсловчилар кўп бўлган. Мана ўн йилдирки, дадамнинг йўналишида, уларнинг қўшиқларини қайта куйлаб ижод қилдим, тўпламлар яратдим. Тан олишим керак, шу кунгача саҳнага чиққанимда мен учун эмас, дадам учун қарсак чалинарди, яъни уларнинг қўшиқларини куйлаганим учун. Аммо бутун умр сояда юришим тўғри эмаслигини яхши биламан. Бугун дадамга муносиб ўғил эканимни етарли даражада исботладим. Энди кўрганлар кимнингдир ўғли эмас, Шоҳжаҳон Жўраев дейишяпти. Секин-секин икки йўналишни қориштириб, ўзим истаган йўналишга ҳам етиб келяпман. Айтмоқчиманки, аслида мен яратишни истаган қўшиқлар бугунги кунда жаранг сочишни бошлади, премъераси кутилаётганлари ҳам бор. Мен истаган йўналишдаги қўшиқларга эса мўйловли Шоҳжаҳон тўғри келмас эди. Шунинг учун имидижимга бироз ўзгартириш киритдик. Бугунги яратадиган қўшиқларим 35 ёшдан кичик бўлганларга мўлжаланган. Рок-н-ролл элементлари қўлланилаётган янги қўшиқларимни эски шинавандаларим тушунмай қолишадими дейман-да. Тез кунларда янги альбомдан жой олган “Гўзалим” қўшиғи эфирларга узатилади. Бу қўшиқ миллий йўналишда эмас, у ёшларбоп жанрда. Нима демоқчилигимни мухлислар қўшиқни тинглаганда билиб олишади.\n— Бу йўналиш тингловчилар томонидан яхши қабул қилинишига ишонасизми?\n— Юз фоиз ишончим комил.\n— “Гўзалим” қўшиғининг клипида илк бор ўзингиз роль ижро этдингиз.\n— Ҳа, чунки қўшиқнинг стили ана шу нарсани тақозо қилади. Уни ўзим куйлаб, ўзим роль ўйнамасам, клипнинг маъноси бошқа актёр мен истагандек кўрсатолмасди.\n— Кинолардан таклиф тушса, роль ўйнашингиз мумкинми?\n— Йўқ. Балки эпизодларда ўзимнинг феълимга яқин роль бўлса, ижро этишим мумкин. Бироқ, кино олами мен учун эмас.\n— Қандай қўшиқлардан илҳомланасиз?\n— Бу ҳақида гапирмайман. Чунки интервьюни ўқиганлар нимадан илҳомланишимни билиб олишини истамайман.\n— “Сўнгги пушаймон ўзингга душман” деган нақлнинг исботини ҳаётингизда кўрганмисиз?\n— Жуда кўп бора ҳаётимда ўз аксини топган. Сабаби табиатан ишонувчан инсонман. Бирор илтимосимни бажарган инсонга қаттиқ боғланиб қоладиган одатим бор. Бу заиф тамонимни ўзимга қарши қўллаганлар кўп бўлган.\n— Ўзингизни ёлғиз ҳис қилган пайтларингиз ҳам бўлганми?\n— Мен аксинча ёлғиз қолишни истайман.\n— Эътибордан чарчаганмисиз?\n— Йўқ. Жуда асабий одамман. Жаҳлим чиққанда, кайфиятим бўлмаганда, ёлғиз қолишни истайман. Бундай вазиятдан сукунат билан чиқиб кетаман.\n— Бахтингизни бутун қилиб турганлар ҳақида гапириб берсангиз.\n— Инсонни тўлақонли бахтли қилиши мумкин бўлганлар бу унинг оиласи, фарзандлари ва севимли иши деб ўйлайман.\n— Фазандларингиз ҳақида гапни давом эттирсак...\n— Нега? Келинг яхшиси бошқа мавзуга ўта қолайлик. Шахсий ҳаётимни муҳокама қилиб ўтириш ниятим йўқ. Санъаткорнинг санъати қизиқ бўлсин...\n— Яхши. Болаларингизнинг қайси саволларига жавоб тополмагансиз?\n— (Ўйланиб) Болаларим кўп савол бермайди-ку, лекин жуда ажойиб гаплар ўйлаб топишади. Мисол учун куни кеча қизим ёнимга келиб “Дада, юринг оймомони кўрамиз” деб қолди. Юр, деб қўлимда кўтариб, ҳовлига чиқдим. “Ана оймомони қаранг, осмонга ёпишиб турибти” дейди. Ишонасизми, бундай ўхшатишни мен шеърларда ҳам учратмаганман. Аммо насиб қилса келажакда ижодимда бу ўхшатмани, албатта қўллайман.\n— Таклиф учун сизлардан миннадорман!\nТеги: Шоҳжаҳон Жўраев заиф томонлари ва б


2017 йилнинг энг кучли миллий чемпионатлари. Ўзбекистон нечинчи ўринда? / CHAMPIONAT.asia\n2017 йилнинг энг кучли миллий чемпионатлари. Ўзбекистон нечинчи ўринда?\n14 янв 19:17\nТеглар : IFFHSОлий лигаЎзбекистонИспанияАнглияИталия\nIFFHS 2017 йилнинг энг яхши миллий чемпионатларни эълон қилди.\nУнга кўра Испания чемпионати 2017 йил дунёнинг энг яхши лигаси деб топилди. IFFHS талқинига кўра Ла лига 2010 йилдан буён бу борада тенгсиз бўлиб келмоқда.\nIFFHS бу рейтингни 1991 йилда тузган. Ҳисоб-китоб миллий чемпионатнинг энг кучли 5та клубининг ички ва халқаро мусобақалардаги натижаларидан келиб чиқиб олиб борилади.\n1991 йилдан буён энг кўп Испания чемпионати биринчи бўлди - 12 марта. Италия А серияси 10 марта, Англия премьер-лигаси 4 марта ва Германия Бундеслигаси 1 марта энг кучли чемпионат бўлган.\nАнглия премьер-лигаси 4 йиллик танаффусдан сўнг иккинчи ўринни эгаллади. Бразилия А серияси бир йил олдин 7-ўринда эди, 2017 йилда эса 3-ўринда қайд этилди. Бразилия чемпионати Колумбия ва Аргентина чемпионатини ортда қолдириб КОНМЕБОЛ минтақасида энг яхши бўлди.\nИталия А серияси 4та ўрин юқорилаб 4-ўринга чиқиб олди. Франция чемпионати кейинги ўринни банд этди. Германия бундеслигаси эса рейтингда 8-ўринни эгаллаб 1991 йилдан буён энг ёмон натижани қайд этди.\nПарагвай чемпионати 2016 йилда 17-ўринда эди, ўтган йилда эса 9-ўринни банд этди. Россия премьер-лигаси 10та ўрин юқорилаб кучли 10таликка кирди.\nКОНКАКАФ минтақасида ҳамон Мексика чемпионати энг кучли бўлиб қолмоқда. АҚШ MLS лигаси 5 йилдан сўнг қитъада иккинчи ўринга чиқиб олди.\nОсиёда Жанубий Корея К-Лигаси қаторасига еттинчи йил қитъада тенгсиз бўлиб турибди. Ундан кейинги ўринда Саудия Арабистони чемпионати қайд этилган. Япония J-лигаси 9та ўрин кўтарилиб олди. Ўзбекистон дунёда 70 ва қитъда 8-ўринда боромоқда. Биздан олдинда Хитой, Эрон, Таиланд ва БАА чемпионатлари ҳам бор. Ўзбекистондан пастда Қатар, Австралия, Ироқ ва Сурия каби мамлакат чемпионатлари жой олган.\nАфрикада Тунис чемпионати 2013 йилдан буён энг яхши бўлиб келмоқда. Миср лигаси қитъада иккинчи, Судан чемпионати учинчи ўринни эгаллаган.\nОкеания минатақасида ҳеч бир миллий чемпионат кучли 100таликка кира олмаган. Таити лигаси дунёда 111-ўринга чиқиб минтақад илк бор биринчи бўлди. Янги Зеландия (118) ва Янги Каледония (126) чемпионатлари кейинги поғоналарда бормоқда.\nТОП-20 : УЕФА 14, КОНМЕБОЛ 5, КОНКАКАФ 1\nТОП-50 : УЕФА 32, КОНМЕБОЛ 7, ОСИЁ 5, АФРИКА 5, КОНКАКАФ 1\nУЕФА ТОП-3 : Испания – Англия - Италия\nКОНМЕБОЛ ТОП-3 : Бразилия – Колумбия - Аргентина\nАФРИКА ТОП-3 : Тунис – Миср - Судан\nОСИЁ ТОП-3 : Жанубий Корея – Саудия Арабистони - Япония\nКОНКАКАФ ТОП-3 : Мексика – АҚШ – Коста-Рика\nОКЕАНИЯ ТОП-3 : Таити – Янги Зеландия – Янги Каледония\nТОП-90 (2017 йил 1 январь – 2017 йил 31 декабрь)\nИталия терма жамоаси аъзоси машғулот пайтида жароҳат олди 0\nЭнди Италия терма жамоасини “Giorgio Armani” кийинтиради 1\nОмар Момани карикатураси: Туғилган кунинг билан Эктор! 10\nЎзбекистон миллий терма жамоаси Хитойда дастлабки машғулотни ўтказди 27\nСуперлига. 1-турнинг энг чиройли голлари ТОП-3 17\nПро-лигага 23 март куни қуръа ташланади 8


БЕШ ҚИТЪАНИ БИРЛАШТИРГАН ТУРНИР - Ўзбекистон овози газетаси\nҲар икки йилда ўтказиб келинаётган мазкур турнир бу йил жаҳоннинг қирққа яқин давлатидан 150 га яқин полвон, ҳакам ва меҳмонларни Жайҳун соҳилига жам қилди. Соврин жамғармаси 20 минг АҚШ долларини ташкил қилган мусобақада полвонлар 66, 81 ҳамда мутлақ вазн тоифасида кураш олиб борди.\nЎн минг томошабинга мўлжалланган «Сурхон» спорт мажмуаси кураш ихлосмандлари билан тўлиб-тошди. Стадион атрофида барча иштирокчи давлатлар байроқлари осмонимиз узра ҳилпиради.\nХалқаро турнирни Сурхондарё вилояти ҳокими Нормўмин Чориев кириш сўзи билан очиб, йиғилганлар ва меҳмонларни қизғин муборакбод этди. Ватанимиз мадҳияси янгради. Шундан сўнг, Кураш халқаро ассоциацияси президенти Комилжон Юсупов ушбу кураш байрами билан барчани табриклаб, иштирокчиларга омад тилади.\n19 май куни эрталаб мусобақалар бошланди. Дастлаб, ёш ва фахрий полвонларнинг кўргазмали чиқишлари намойиш қилинди. Ғолибларга эсдалик ва қимматбаҳо совғалар топширилди. Махсус сертификатлар тақдим этилди. Шундан кейин 66 ва 88 килограмм вазндаги полвонлар кураш бошлади.\n66 килограмм вазнда барча рақиблари устидан соф ғалабага эришган сурхондарёлик Шарофиддин Лутфуллаев 1-ўринни эгаллаган бўлса, 2-ўрин қозоғистонлик Ирисқул Абдурасуловга насиб этди. Бронза медаллари билан Таиланд ҳамда Хитойдан келган полвонлар тақдирланди.\n— Хитойда кўпчилик ёшлар дзюдога меҳр қўйган, — дейди Чан Кай Фенг жаноблари. — Аммо кураш федерацияси ташкил этилгач, қизиқувчилар сони кўпайди. Жаҳон чемпионатларида юқори ўринларни эгаллаётган полвонларимиз бор. Бугун мамлакатимиз спортчиси бронза медалини қўлга киритди.\nПолвонларнинг ҳар бир беллашуви мухлислар томонидан олқишлаб турилди. Айниқса, 81 килограмм вазн тоифасида ўтказилган мусобақалар муросасиз ва кескин баҳсларга бой бўлди. Асосий ўринлар учун кураш ҳамюртларимиз қатори Жанубий Корея, Ҳиндистон, Хитой, Қозоғистон ва тожикистонлик курашчилар ўртасида кечди. Узоқ давом этган беллашувлардан кейин ўзбекистонлик Бекзод Тўрабоев ва қозоғистонлик Ўлжас Кенеханов финалда рўбарў келди. Рақибини 20 сониядаёқ соф ғалаба билан мағлубиятга учратган юртдошимиз мазкур вазнда ғолиб деб топилди ҳамда олтин медалга сазовор бўлди. Конголик ва тожикистонлик спортчилар эса шоҳсупанинг 3-поғонасидан жой олди.\nКуннинг иккинчи ярмида гиламга мутлақ вазн тоифасидаги полвонлар чиқди. Дастлабки баҳсларданоқ Ўзбекистон, Россия Федерацияси, Эрон ва Тожикистон Республикаларидан келган полвонлар мутлақ вазнда асосий даъвогар эканлиги маълум бўлди.\nМусобақанинг финалида Ўзбекистоннинг номдор полвонларидан бири Самижон Убайдуллаев тожикистонлик Парвиз Собиров билан рўбарў келди. Қизғин кечган баҳсда Самижон Убайдуллаев устун келди ва Ҳаким ат-Термизий хотирасига бағишлаб ўтказилган бу йилги турнирнинг мутлақ ғолиби, деб топилди.\n— Бу ажойиб спорт турининг келажакда Олимпия ўйинларига киритилишига ишонаман, — дейди Халқаро Олимпия қўмитаси аъзоси, польшалик Ирена Шевинска. — Чунки кураш қисқа даврда беш қитъа, 120 дан ортиқ мамлакатда оммалашди. Бунда Ўзбекистон Республикаси Президенти Ислом Каримовнинг чексиз хизматлари бор.\n— Ўн йилдан буён мураббийлик қиламан, — дейди ҳиндистонлик Рави Капур. — Мамлакатимизда курашга қизиқувчилар сони йил сайин кўпаймоқда. Айни кунларда 20 минг нафардан ортиқ йигит-қиз мунтазам шуғулланиб келаяпти. Термизга иккинчи бор келишим. Ушбу турнир полвонларимиз учун тажриба ошириш, унинг сир-синоатлари билан яқиндан танишиш имкониятини яратди.\n— Бугунги беллашувларни Қўмитамиз аъзолари кузатиб борди, — дейди шу йилнинг ёзида Инчеон (Жанубий Корея)да ёпиқ спорт иншоотларида бўлиб ўтадиган Осиё ўйинлари ташкилий қўмитаси аъзоси Чо Хеунг Кеун. — Ўзбек курашининг Осиё ўйинларига киритилишига ва дунё халқларининг севимли спорт турига айланишига ишонаман.\n— Халқаро турнир ҳақида дунёнинг юзлаб мамлакатлари бевосита хабардор бўлди, — дейди Хитойнинг «Синьхуа» ахборот агентлиги мухбири Дун Лунцзян. — Кураш асосида мардлик, чаққонлик ва ҳалоллик ётади. Бугун дунё полвонлари қадимий Термизда йиғилиб, курашнинг жозибадорлигини яна бир бор намойиш қилди. Халқингизнинг курашга бўлган муҳаббати мени қойил қолдирди. Стадионда 7 ёшдан 70 ёшгача бўлган ишқибозлар полвонларнинг ҳар бир ҳаракатини ҳайқириқлар билан қувватлаб турди.


Равшан Ҳайдаров: Мен ҳакамга қизил ёки сариқ бер деганим йўқ / CHAMPIONAT.asia\nРавшан Ҳайдаров: Мен ҳакамга қизил ёки сариқ бер деганим йўқ\n«Сўғдиёна» - «Динамо» учрашувидан кейинги матбуот анжуманида дастлаб «Динамо» жамоаси бош мураббийи Равшан Ҳайдаров иштирок этди.\n- Бугунги ўйин ҳақидаги фикрларингиз.\n- Ўйин икки азалий рақиб ўртасида кечди. Бу икки жамоа ўртасида ўтадиган ўйинларда, футболчилардан ташқари муҳлислар ҳам рақобат қилишади Ушбу жамоалар ўртасидаги ўйинлар аввалдан “дерби” мақомига яқинроқ бўлиб, катта қизиқишларга сабаб бўлган Биз бугунги ўйинга ўтган турда Бекободнинг “Металлург” жамоасини мағлубиятга учратиб, кўтаринки кайфиятда тайёргарлик кўрдик ва ташриф буюрдик.Ўйин кескин-курашларга бой бўлди.Биринчи бўлимда кўпроқ стандарт вазиятларга эътибор қаратдик. Иккинчи бўлимда эса йигитлар кўпроқ хотиржамликка берилиб ташаббусни рақибга бериб қўйишди.\n- Биринчи бўлимда Э.Ориповнинг майдондан четлатилиши ва орадан беш дақиқалар ўтиб берилган огоҳлантиришни ҳаққоний деб ўйлайсизми?\n- Жавобим мана: киринг ва Бобожоновни оёғини кўринг. Агар мен ҳакамлар ҳақида гапирадиган бўлсам жудаям кўп шикоятларим бор, лекин бу нарсалар менинг ваколатимга кирмайди, уларни назорат қиладиган тегишли одамлар бор. Мен ҳакамга қизил ёки сариқ бер деганим йўқ.\n- “Бунёдкор” билан учрашувдан олдин икки асосий ўйинчилар жароҳат олишди. Бу футболчиларнинг ўрни жамоада қанчалик муҳим?\n- тўғри. Бобожонов жамоамизнинг асосий ўинчиларидан. Бироқ бугунги жароҳат олган икки футболчимизнинг “Бунёдкор” билан бўладиган учрашувга тайёр ҳолга келишларига бирон нарса дея олмайман.Бу бир-икки кунда ҳал бўлади. Лекин уларнинг ўрнини босадиган ўйинчиларни заҳирамиздан топиш қийинроқ.


МАЙ ОЙИДА НИШОНЛАНГАН 8 МАРТ АЙЁМИ - AUZ.UZ\nКАРАНТИННИНГ ЕР ЮЗИ УЧУН ЗИЁНИДАН ФОЙДАСИ КЎПМИ?\nАндижон тажрибаси: 1000 ГЕКТАР МАЙДОНДАГИ ҒЎЗА ҚАТОР ОРАЛАРИГА СОЯ ЭКИШ БОШЛАБ ЮБОРИЛДИ\nАНДИЖОНДА ЯНА БЕШ НАФАР БЕМОР СОҒАЙДИ\nКОНОР МАКГРЕГОР ЧЕМПИОНЛИК ЖАНГИДА ИШТИРОК ЭТМАЙДИ. UFC ПРЕЗИДЕНТИ БУНИ ТАСДИҚЛАДИ\nМАЙ ОЙИДА НИШОНЛАНГАН 8 МАРТ АЙЁМИ\nТарих зарварақларидан маълум бўлишича, 8 март 1908 йил биринчи марта Америка Қўшма Штатларида байрам қилинган. 1909 йилдан 1913 йилгача, февраль ойининг охирги якшанбасида нишонланган. Дастлаб байрамнинг қайси куни нишонланиши борасида кўп чалкашликлар бўлган. 1911 йилдан Халқаро хотин-қизлар куни Германия, Австрия, Дания ва Швейцарияда 19 мартда нишонлана бошланган. Кейинчалик 12 май санасида нишонланган. 1914 йилдан 8 март байрам куни сифатида белгиланган.\nБу кун Ангола, Гвинея, Камбоджа, Хитой, Конго, Лаос, Македония, Непал, Жанубий Корея ва Уганда давлатларида дам олиш куни деб эълон қилинган. Ҳозир бу байрам кўпгина давлатларда дам олиш куни ва аёллар байрамидир.\nЎзбекистон мусулмонлари идораси раиси ўринбосари Иброҳимжон Иномовнинг ЎзАда ёритилган“ 8 март қандай байрам,Исломда бу байрамни нишонлаш мумкинми?” сарлавҳали мақоласида юқоридаги маълумотлар келтирилади. Муаллиф мазкур айём хусусида шундай дейди:\n“8 март байрами ҳақида ҳамма ҳар хил фикрда... Кимлардир уни нишонласа, кимлардир нишонланиши керак эмас, деб ҳисоблашади. Лекин, ҳеч ўйлаб кўрганмизми, аслида оналаримиз, опа-сингилларимизни табриклашимиз, уларни кўнгилларини шод этиб, қадрлашимиз учун 8 мартни кутишимиз шартми? Уларга фақат йилда бир кун, 8 март кунигина эътибор қаратишимиз, ширин сўзлаб, табриклашимиз керакми? Улар учун ҳар бир кунни 8 март байрамидек завқли ва чиройли кунга айлантиришимиз шарт эмасми?!”\nУ Ислом динининг хотин-қизларга бўлган муносабатини алоҳида таъкидлаб ўтган:\n“Аёлларга чиройли муомала қилишда Расулуллоҳ саллаллоҳу алайҳи васаллам бутун инсониятга намуна бўладилар. Аёл номини улуғлаш, унинг шаънини кўтариш, хотин-қизларнинг ҳуқуқини белгилаб беришда нафақат Ислом оламига, балки бутун жамиятга ибратдирлар. У Зотнинг муборак охирги васиятларида бундай машҳур жумлалар бор эди: “Огоҳ бўлинглар, аёлларга яхши муомала қилинглар!..”(Имом Термизий ривоятлари).\nБошқа ҳадиси шарифларида: “Сизларнинг яхшиларингиз – хотинларига яхшилик қиладиганларингиздир!”(Имом Термизий ривоятлари);\n“Кимнинг бир қизи бўлиб, унга чиройли одоб берса, Аллоҳ берган неъматларидан уни ҳам баҳраманд қилса, номаи аъмоли ўнг тарафдан берилишига ва дўзахдан осонгина қутулиб, жаннатга дохил бўлишига сабаб бўлади”;\n“Мўминларнинг энг имони мукаммали – гўзал хулқлисидир! Сизларнинг энг яхшингиз – ўз аҳли аёлига яхши муносабатда бўладиганингиздир!”, дейилган”.\nДарҳақиқат, меҳрибон Оналаримизни, севимли Аёлларимизни, жондан азиз Хотин-қизларимизни ҳар қанча эъзозласак, ардоқласак шунча оз.\nБаҳорга файз, дилларга сурур бағишлайдиган байрамингиз муборак бўлсин, муқаддас Аёллар, азиз Опа-сингиллар!


ЎзА - Биринчи апрель қалби пок инсонларнинг байрами\nБиринчи апрель қалби пок инсонларнинг байрами\n01.04.2018 17:15 Чоп этиш версияси\n1 апрель куни дунёнинг бир қатор мамлакатларида Кулгу куни, Ҳазил куни, Алдаш куни нишонланади. Шу куни яқин дўстлар бир-бирлари билан ҳазиллашадилар.\n1 апрель куни бир бор бўлса-да жилмайиб қўймайдиган одам топилмаса керак. Биринчи апрель бир-бирига ҳадди сиғадиган, қалби пок инсонларнинг байрами. Бирор бир календарда қизил билан белгилаб қўйилмаган байрамни бутун дунёда нишонлаш аньанага айланган. Таҳлилчиларнинг фикрича, бугун кўпчилик бир марта бўлса-да кимдир билан ҳазиллашади. Чинакамига халқона бўлган бу байрамда Янги Зеландия, Ирландия, Буюк Британия, Австралия ва Жанубий Африка каби мамлакатларда тушга қадар ҳазилашадилар. Тушдан кейинги ҳазилни апрель тентакликлари деб аташади.\nМанбаларида илк бор 1509 йилда француз шоирларидан бири “Poisson d’Avril” (Апрель ҳазиллари) ҳақида ёзиб қолдирган. Лекин илк бор ҳазил куни 1686 йилда ўтказилгани айтилади. Аммо ўзбекларнинг аскияси бир неча минг йилларга, ҳатто ибтидоий жамоа тузумига бориб тақалиши айтилади. Гулхан атрофида тўпланган аждодларимиз бир-бирлари билан ҳазилашгани, шу тариқа аския саньати пайдо бўлгани олимлар томонидан исботланган. Аския қадим-қадимдан бери аждодларимиз маданиятининг бир қисми сифатида кўрилади. Айни дамда аския ЮНЕСКО томонидан Инсониятнинг жаҳон номоддий маданий бойлиги рўйҳатига киритилган.\nЁзувчи В.Белинский ёзганидек, кулгу ҳақиқатни ёлғондан фарқлашда восита бўлади. Инсонда ўз қадрини билиш туйғусини уйғотишга қодир. Бугунги кунда кулгунинг турлари кўп. Масалан, ҳазил, пародия, ҳажв, латифа, аския каби сўз ўйинларини келтиришимиз мумкин. Шу ўринда Афанди латифаларини эсга оламиз. Ўтмишда халқ бирор нарсани ҳажв қилмоқчи бўлса, Афанди латифаларини тўқиган. Латифа қизиқарли воқеа борасида қисқача ҳикоядир. Латифа асосан оғиздан оғизга ўтиб келади. Латифалар инсонлар фаолиятининг барча соҳаларини қамраб олади. Латифаларни иккига бўлиш мумкин. Биринчиси фақат кулдириш учун тўқиб чиқарилган бўлса, иккинчи латифада ҳаёт ҳақиқатлари ўз аксини топади. Нима бўлганда ҳам латифалар кулдириш билан бир қаторда кишини ўйлантиради. Энг қизиғи латифаларнинг муалифи ким экани ҳамиша ҳам маълум бўлмайди.\nҲозир Европада нишонланаётган биринчи апрель куни эса одамларнинг бир-бирларини алдашдан бошланган. Айрим таҳминларга кўра баҳор ҳавосининг ўзгариб туриши ҳам бу байрамга асос бўлган бўлиши мумкин. Германияга Ҳазил куни Франциядан кириб келгани айтилади.\nЕвропада Биринчи апрель байрами XVI асрда пайдо бўлган. Бунга Француз қироли Карл Iнинг 1564 йилда янги йилни 1 апрелдан 1 январга кўчириш тўғрисидаги фармони сабаб бўлган. Аммо одатга кўра одамлар 1 апрелда бир-бирларни янги йил билан табриклайверишган. Аммо байрам ҳақиқий бўлмагани боис совғаларни ҳазил сифатида қабул қилишган. Масалан, бўм-бўш қутилар совға қилинган. Вақт ўтиши билан ҳазил биринчи апрель анъанасига айланиб қолган. Бу анъана ҳамон давом этмоқда.\nЯқинда топилган Philogelos (кулгу ишқибозлари) деб номланган ҳужжатда қадимий кулгу ҳақида тасаввур уйғотади. Грециядан топилган бу ҳужжат муаллифлари Гиерокл ва Филагриус бўлиб, эрамизнинг учинчи ёки тўртинчи асрларига оид бўлиб, унда 260 га яқин ҳазил ёзилган.\nҲажвиянинг муҳим хусусияти унинг маълум макон ва замонда бўлишидир. Ҳажвия жамиятда юз бераётган ҳодисалар туфайли туғилади. Ҳажвиянинг илдизлари эрамиздан аввалги 2 асрларга бориб тақалади. Тарихчи Плинийнинг ёзишича, эрамиздан аввалги VI асрда Гиппонакт исмли шоир бир инсон ҳақида ўткир ҳажвия ёзади. Охир оқибат ўша одам ўз жонига қасд қилади. 18 асрдан бошлаб ҳажвия худди табиий офат каби Европадаги барча газета ва журналларни эгаллаб ола бошлади. Ҳажвия худди ойнадир. Фақат унда ўзингиздан бошқа ҳамманинг юзини кўришингиз мумкин. Ҳажвия ижтимоий адолатга қарши бўлганларга нисбатан ҳужум.\nШу ўринда айрим хусусий газеталарда берилаётган латифалар ҳақида фикр билдиришга қарор қилдик. Бу латифалар зўрма-зўраки, мазмуни англаб етилмаган ҳолда рус тилидан ўзбекчага таржима қилинади, гўё:\n– Азизим, сен яқинда Ота бўласан.\n– Нима, Ватикандан телефон қилишдими?\nҚаерда кулишни билмайсиз. Аслида русчада:\n– С Ватикана звонили?!… бўлиб, эр гапни Рим Папаси томон буриб юборган.\nЯна бир латифани ўқидим.\nЧукчадан “Кимнинг косманавтикаси зўр?” деб сўрашибди. У\n– Бизники, албатта — дейди.\nБу ерда ҳам кулгули жойи йўқ.\nИнтернетни қидириб, бу латифани аслини топдим.\n— Наса, однака!\nЯъни, чукча “наша”(бизники) демоқчи бўлган. Шу латифа орқали сўз ўйини қилинади. Яъни АҚШнинг НАСА фазовий агентлиги кўзда тутилади.\nФақат кулгу бизни фикрлайдиган қилади. Ойнаи жаҳон орқали намойиш қилинаётган айрим ҳажвий кўрсатувлардан ҳам одамнинг кўнгли тўлмайди. Чунки уларда изоҳлар кўп. Вальтер айтганидек, тушунтирилган ҳазилнинг қизиғи қолмайди.\nҲажвий кўрсатувлардан биридаги лавҳа эсимда қолган.\nЮнусободда машинага қўл кўтарган киши “Боғдодга элтиб қўйинг” дейди. Ҳайдовчи ҳайрон қолганини кўргач эса, “Фарғонанинг Боғдодига” деб тушунтириш беради. Мана шу лавҳа ишонарли чиқмаган. Чунки Тошкентнинг Юнусобод туманидан Фарғонанинг Боғдодига ҳам, Ироқнинг Боғдодига ҳам такси юрмайди. Шунинг ўрнига “Нукус”га, “Қозоғистон”га элтиб қўйинг, беш минг бераман” деса, ҳам ишонарли, ҳам кулгули чиқарди. Нукус деганда шаҳар ва Қозоғистон деганда республика тушинилади. Лекин сўз ўйини орқали “Нукус” ва “Қозоғистон” кинотеатрлари назарда тутилади.\nРус матбуотида “Утка” (“Ўрдак”) ибораси кўп ишлатилади. Тўғри ҳозир бизнинг матбуотда бу ибора ишлатилмайди, авваллари қўлланиларди. Бу иборанинг келиб чиқишига Германия нашрлардан биридаги мақолага муҳаррирнинг N.T. — non testator (“текширилмаган”) деган ёзуви сабаб бўлган. Бу сўзнинг аббревиатураси(қисқартирилган ҳолда ўқилиши) немис тилида Ente (ўрдак) деган маънони англатади. Бу ҳам кулгули воқеа сифатида талқин қилинади.\nМатбуотда 1 апрель санасида кўплаб ҳазиллар эълон қилинган.\nМасалан, 1899 йилда Денвер газеталарида Буюк Хитой деворининг бузиб ташланиши борасида хабар босилган.\n1980 йилда BBC радиоси Биг-Бен соатининг механик циферблати замонавий электрон циферблатга алмаштирилишини маълум қилди.\n1986 йилда Le Parisien газетаси стадион қурилиши муносабати билан Эйфел минораси бузилиши хақида хабар берди.\n1975 йилда Австралиянинг This Day Tonight янгиликлар дастурида эндиликда бир дақиқа юз сониядан иборат бўлиши, яъни бир кеча кундуз 20 соатдан ташкил топиши хақида қарор қабул қилингани борасида ахборот берилди.\n2008 йилда BBC Антарктикада қишлаш учун Жанубий Америкага йўл олган учувчи пингвинлар суратга олинганини маълум қилди.


Ислом ҳарбларининг чин моҳияти\n7 йил аввал 1428 siyrat.uz\n«Асри Саодат» номли асар муаллифи бундай ёзади: «Оврупалик тарихчилар Расули акрам олиб борган ғазотларнинг сабабларини ва моҳиятини тўла тушуниб ета олмаган, шу туфайли хатога йўл қўйган, ораларидаги яхши ниятлари ҳам ўзларини бу хатодан сақлаб қололмаган»246.\nПайғамбаримизнинг ҳарбий ҳаракатларини икки турга ажратса бўлади: а) сариялар; б) ғазотлар. Сарияларни зарурий қилган сабаблар:\n1. Душманнинг аҳволидан хабар олиш учун юборилган тафтишчи гуруҳлар.\n2. Душман тайёргарлигининг қай ҳолда эканини билиш учун ташкил қилинган ҳарбий юришлар.\n3. Қурайшнинг тижорат йўлини тўсиб, мусулмонларнинг Каъбани зиёрат қилишларига шароит яратиб бериш мақсадида амалга оширилган ҳарбий ҳаракатлар.\n4. Осойишталикни сақлаш учун атрофга юборилган ҳарбий гуруҳлар.\n5. Ислом муршидларини ҳимоя қилиш учун уларнинг ёнларига берилган муҳофиз (қўриқчи) бирликлар.\nБироқ бу аскарий кучларда қурол ишлатиш салоҳияти йўқ эди. Сариялар асосан кичик ҳарбий гуруҳлардан иборат бўларди. Булар билан катта ҳаракатларга киришиб бўлмасди.\nРасули акрам ғазотларининг ҳам асосан икки ғояси бор эди:\n1. Душманнинг мусулмонларга қарши ҳужумларига жавоб бериш учун мудофаа жанглари олиб бориш.\n2. Душман томонидан кутилган тажовузнинг олдини олиш мақсадида ҳарбий тадбирлар кўриш.\nРасули акрам олиб борган жангларни икки хилга ажратиб таҳлил қилсак бўлади: биринчи хили − мудофаа ҳарблари. Яъни мусулмонлар душмандан ўзларини ҳимоя қилиш учун мажбур бўлган ҳолда олиб борган урушлар. Бу биринчи хил урушларда мусулмонлар душман томонидан тажовузга дуч келиб туриб, ўзлари ҳужум қилишмаган. Масалан, Бадр, Уҳуд, Ҳандақ ғазотларида мудофаа зарурати туфайли урушилган ва бу ҳол анча пайтгача давом этган.\nИккинчи тур ҳарблар − тажовуз ҳарблари. Бироқ бу тажовуз ҳарблари зулм ўтказиш учун эмас, балки мазмун-моҳияти билан жавоб ҳарби эди. Айни пайтда бу ҳарбларда «жиҳод ва мусулмонликни ёйиш» (Иъла-и калиматуллоҳ) мақсади ҳам бор эди. Бинобарин, Ислом динида (Қуръони каримда) ҳарб ҳукмларига ва шартларига доир етмишдан ортиқ оят бордир247.\nШу нарса аниқки, мусулмонлик баъзи Оврупа тарихчилари илгари сураётганларидек, «қилич кучи» билан ёйилган бир дин эмас. Ҳамма соҳа қатори дин борасида ҳам илмга ва ақлга суянган далиллар фақатгина гап уқадиганлар учундир. Ақлни ва мантиқни тан олишни истамаганларга, имконият туғилди дегунча ҳар ҳақни топтайдиганларга қиличгина бас кела олади.\nУруш аслида яхши бир нарса эмас, аммо ёмонликларни ўнглаш учун кўп бор машруъ ҳисобланган. Шу жиҳатдан қаралса, Ислом ҳарблари ўрни келганда мудофаа ҳарблари, ўрни келганда таарруз (ҳужум) ҳарблари бўлгандир.\nФақат ҳарб диний бир вазифа бўла олиши учун у Ҳақ йўлида олиб борилган бўлиши керак. Зулмга бўйин эгиш, зулмни қўллаб-қувватлаш, ҳақни қарор топтиришга ҳаракат қилмаслик дин фикрига тескаридир. Шу сабабли Ислом динида жиҳод Исломни ёйиши жиҳатидан машруъдир, фарздир.\nБинобарин, Ислом ҳарбларини фақатгина мудофаа ҳарблари ўлароқ кўрсатиш ҳам тўғри бўлмайди. Душман тажовузининг олдини олиш учун душмандан олдин ҳаракат этолмаганлар кўпинча мудофаадан ҳам маҳрум қоладилар. Демак, мусулмонликда мудофаа машруъ бўлгани каби Аллоҳ йўлида бўлиш шарти билан таарруз ҳам машруъ қилинган, ҳатто бир вазифа саналгандир.\nХуллас, Исломнинг ҳеч бир динда кўрилмаган «ёйилиш мўъжизаси»ни фақат қурол кучига нисбат бериш қандай катта бўҳтон бўлса, мусулмонликнинг ёйилишида қуролнинг ҳеч қандай хизмати йўқдир, дейиш ҳам Исломнинг руҳига мос тушмайди248.\n«Асри Саодат»да шундай дейилади: «Кўринишда энг қонли бир ҳаракат бўлган ҳарб мусулмонлик туфайли улвият қозонди. Мусулмонлар жиҳодга бир ибодат сифатида қарай бошлайдилар. Чунки жиҳоднинг ғояси: 1) мазлумларни золимлар қўлидан қутқармоқ; 2) заифларни кучлиларнинг панжасидан озод қилмоқдир»249.\nҚуръони каримда «қитол» (уруш, ҳарб) оятлари икки қисмга ажралади: бир қисми урушга изн берилганинигина билдирувчи оятлар250, бошқа бир қисми эса жиҳодни буюради, унинг вожиб эканини билдиради251.\nАввалига (Макка даврида) Расули акрамга ваъз ва насиҳат йўли билан ҳаракат қилиш тавсия этилган эди252. Сўнгра урушга рухсат берилди253. Аммо булар босқичма-босқич, сиёсат тақозосига кўра ворид ва нозил бўлган илоҳий амрлар, оятлардир254.\n246. 1-жилд, 507-бет.\n247. «Тажрид» таржимаси, 10-жилд, 134-бет.\n248. Ал-Малик Муҳаммад Ҳамди Язир. «Қуръон тили», 1-жилд, 690-бет.\n249. 1-жилд, 532-бет.\n250. Ҳаж сураси, 39-оят; Бақара сураси, 191-оят. «Мадина даври солномаси»даги жиҳод мавзуига қаранг. «Урушнинг ҳудудлари: а) жанг қилишингиз тақиқланган кимсалар билан жанг бошламанг; б) хотинларни, болаларни, кексаларни ўлдирманг; в) бурун, қулоқ, кесманг; г) ўзаро аҳдлашган кимсаларга хабар бермасдан, тўсатдан, ҳийла билан уруш очманг; д) уруш бошламаганлар билан сиз ҳам урушга кирманг» (Исмоил Ҳаққи Измирли. «Маъонии Қуръон», 1-жилд, 63-бет).\n251. «Уларни (сизлар билан уруш олиб бораётганларни) топган жойингизда ўлдирингиз ва сизларни (қувиб чиққан жой (яъни Макка)дан уларни ҳам қувиб чиқаринглар» (Бақара сураси, 191-оят).\n«Бас, қачон уруш ҳаром қилинган ойлар чиқса, мушрикларни топган жойингизда ... ўлдирингиз» (Тавба сураси, 5-оят).\nБу ҳукм барча араб мушрикларига махсусдир. Қуръони каримда булардан бошқа бир қавм ҳақида қатл амри йўқдир.\n(«Маъонии Қуръон», 1-жилд, 321-бет.)\n«Барча мушриклар (бу ҳукмга (уруш ҳаром қилинган тўрт ой ҳақидаги ҳукмга. - тарж.) қарамай) сизларга қарши жанг қилингани каби (биринчи бўлиб жанг бошласалар), сизлар ҳам барчангиз уларга қарши жанг қилингиз!» (Тавба сураси, 36-оят.)\n«Эй мўминлар, ёнларингиздаги кофирларга қарши жанг қилинглар» (Тавба сураси, 123-оят).\nТавба сураси ҳижратнинг тўққизинчи санасида нозил бўлган. Энг охири нозил бўлган сура ана шудир («Маъони Қуръон», 1-жилд, 321-бет).\n252. «(Эй Муҳаммад), Парвардигорингизнинг йўли − динига донолик, ҳикмат ва чиройли панд-насиҳат билан даъват қилинг! Улар билан (сизлар) энг гўзал йўлда мужодала-мунозара қилинг! Албатта, Парвардигорингизнинг Ўзи Унинг йўлидан озган кимсаларни жуда яхши билур. (Эй мўминлар), агар сизлар (ўзингизга етган бирор зиён-заҳмат учун) интиқом олмоқчи бўлсангизлар, у ҳолда фақат сизларга етказилган зиён баробарида интиқом олингиз. (Аммо) агар (интиқом олмай) сабр-тоқат қилсангизлар, албатта, сабр қилгувчи кишилар учун (бу интиқом олмоқдан) яхшироқдир» (Наҳл сураси, 125-126-оятлар).\n253. Мадина даврида, ҳижратнинг иккинчи йилида. Ҳаж сураси, 39-оят; Бақара сураси, 191-оят.\n254. «Қуръон тили», 1-жилд, 689-бет.\nСиз эмасми, ё Расулаллоҳ?


Ташрифнинг биринчи куни Президентимиз Шавкат Мирзиёев кенг кўламли иқтисодий лойиҳалар билан танишди, вилоятда барпо этилаётган замонавий корхоналар, кенг ва равон йўллар, таълим ва тиббиёт муассасаларида бўлди, ёшлар, турли соҳа вакиллари билан суҳбатлашди.\nБухоро вилояти аҳолисининг 48 фоизи 30 ёшгача бўлган ёшлардир. Уларни соғлом ва маънавий етук инсонлар этиб тарбиялаш, истеъдод ва салоҳиятини юзага чиқариш борасида салмоқли ишлар амалга оширилмоқда.\nДавлатимиз раҳбари вилоятга ташрифининг иккинчи кунини Бухоро шаҳар Ёшлар маркази фаолияти билан танишишдан бошлади. Марказ тўгаракларида олиб борилаётган машғулотлар жараёнини кузатди.\nЎтган йили собиқ Маданият саройининг эски биноси капитал таъмирланиб, Ёшлар марказига айлантирилди. Уч қаватли замонавий бинода Ўзбекистон ёшлар иттифоқи Бухоро вилояти кенгаши фаолият кўрсатмоқда.\n808 ўринли томоша зали ва 280 томошабинга мўлжалланган кинозал ёшларнинг ижтимоий фаоллигини қўллаб-қувватлашга қаратилган лойиҳаларни амалга ошириш, жумладан, оммавий-маданий тадбирлар ўтказиш учун жуда қулай.\nМасканда инглиз ва рус тиллари, шахмат-шашка, стол тенниси, ёш актёрлар, қизларни оилавий ҳаётга тайёрлаш, ёшлар туризми, мактабгача таълим, инклюзив таълим, тасвирий санъат, тикувчилик каби 20 дан зиёд тўгараклар, руҳшунос-маслаҳат маркази фаолият кўрсатади. 4000 китоб фондига эга кутубхона ҳам ёшлар ихтиёрида.\nЁшлар маркази яқинида Бухоро давлат университети, Санъат коллежи каби қатор билим масканлари жойлашгани ушбу ўқув юртлари талаба ва ўқувчилари учун марказ тўгараклари ва кутубхонасидан фойдаланишда катта қулайлик яратади.\nДавлатимиз раҳбарига Ёшлар марказида жорий йилда ташкил этиладиган янги тўгараклар, истиқболли лойиҳалар ҳақида маълумот берилди.\n— Энг яхши фазилатлар китобда мужассам. Биз ёшларимизни билимли, юксак маънавиятли қилиб тарбиялашни истасак, уларни китобга меҳр руҳида вояга етказишимиз, турли касбларга ўргатишимиз керак, — деди Президентимиз.\nШундан сўнг Шавкат Мирзиёев Бухоро — Когон йўли бўйида қурилаётган кўп қаватли уйларни бориб кўрди. Бу уйлар қурилиши 2017 йил май ойида бошланган ва уларни жорий йил мартда якунига етказиш мўлжалланган. Умумий мажмуа сифатида қурилаётган уйлар сони 39 та бўлиб, 1024 хонадондан иборат. 5 қаватли ва асосан, 2, 3 хонали уйлар 15 йил муддатга кредит асосида берилади.\nБухоро шаҳрининг Ислом Каримов кўчаси бўйидаги иншоотларни қайта қуриш лойиҳасига кўра, савдо, кўнгилочар марказлар, ижтимоий соҳа объектлари барпо этилади. Шавкат Мирзиёев лойиҳаларни такомиллаштириш бўйича ўз таклифларини айтди.\nБухоро шаҳрининг бош режасига кўра, И. Каримов, О. Эшонов, Ҳамза, М. Иқбол, С. Айний кўчалари кесишмаларидаги тураржой мавзелари қайта қурилади. Тартибсиз ва маънавий эскирган уйлар янгиланади.\nБу ердаги беш массивда 785 хонадонли 57 тураржой биноси, 181 нотураржой бино ва 28 та ҳовли мавжуд. Янги лойиҳага кўра, 3399 хонадонли 57 тураржой биноси, 370 нотураржой бино барпо этилади.\n— Бу энг муҳим масала, — деди Президентимиз. — Одамларни рози қилиш учун, аввало, уларнинг яшаш жойларига эътибор қаратишимиз, турмуш шароитини яхшилашимиз лозим.\nЛойиҳаларда кўрсатилганидек, Бухоро шаҳридаги Ибн Сино кўчаси қайта қурилади. Бундан ташқари, Алпомиш ва Фароғий кўчалари кесишмасида умумий мажмуа сифатида янги тураржой бинолари қад ростлайди.\nБухоро вилоятида кўп қаватли уй-жой фондини яхшилаш дастурида эса, жорий йилда 546 та кўп қаватли уйни таъмирлаш ва атрофини ободонлаштириш кўзда тутилган.\n— Бухоро — сайёҳлар кўп келадиган шаҳар. Бу ерда тарихий обидалар кўп, лекин замонавий бино ва иншоотлар кам, — деди Шавкат Мирзиёев. — Бу кўчалар бўйида замонавий бинолар қуриш керак. Бухоро нафақат тарихий, балки замонавийлик нуқтаи назаридан ҳам етакчи бўлиши зарур.\nДавлатимиз раҳбарига Бухоро давлат тиббиёт институтининг 900 ўринли ўқув биноси ва 200 ўринли клиникаси, Республика шошилинч тиббий ёрдам илмий маркази Бухоро филиалининг қабул-диагностика бўлимини қуриш ва 120 ўринли даволаш корпусини реконструкция қилиш лойиҳалари тақдим қилинди.\nВилоятда йўловчи ташиш тизимини ривожлантириш режасига кўра, катта сиғимли автобуслар харид қилинади. Бухоро вилоятидан Россиянинг Москва, Уфа, Санкт-Петербург каби шаҳарларига янги йўналишлар йўлга қўйилади. Бундан ташқари, мавсумий йўналишлар ташкил қилиниб, вилоятларга қатновлар амалга оширилади.\n— Транспорт тизимини такомиллаштирадиган вақт келди, — деди Президентимиз. — Шу пайтгача бу соҳага етарлича эътибор берилмади. Қанчадан-қанча автобус саройлари хусусийлаштириб юборилди. Чекка жойларга транспорт воситалари бормайди. Одамлар шаҳарга келишга қийналади. Бунинг учун жамоат транспорти тизимини тартибга олиш зарур.\nДавлатимиз раҳбари лойиҳаларни имкон қадар қисқа муддатларда амалга ошириш зарурлигини таъкидлади. Лекин ишнинг сифатига алоҳида эътибор қаратиш лозим.\nЎзбекистон Республикаси Президенти, Қуролли Кучлар Олий Бош Қўмондони Шавкат Мирзиёев Жануби-Fарбий махсус ҳарбий округга қарашли ҳарбий қисмлардан бирида бўлди.\nҚуролли Кучлар тизимида амалга оширилаётган кенг кўламли ислоҳотлар, янги Мудофаа доктринаси қабул қилингани ҳозирги таҳликали замонда мамлакатимиз мудофааси ва қўшинларнинг жанговар тайёргарлик даражасини янада юксалтиришда муҳим омил бўлмоқда. Мазкур қисмда ҳам ҳарбий хизматчиларнинг жанговар тайёргарлигини ошириш учун барча шароит яратилган. Ўқув бинолари, аудиториялар, компьютер синфлари, электрон кутубхона, маънавият ва маърифат хоналари, спорт зали энг замонавий ускуна ва жиҳозлар билан таъминланган.\nПрезидентимиз дастлаб Мудофаа вазирлиги қўшинларида амалга оширилаётган ислоҳотлар, ҳарбий разведка тизимини такомиллаштириш, Бухоро вилояти ҳарбий-маъмурий сектори фаолияти, вилоятда ҳарбий шаҳарча барпо этиш борасидаги лойиҳалар тақдимоти билан танишди.\nҲарбий соҳанинг жамиятимиздаги нуфузини ошириш, қисм ва муассасалар ошхоналарини сифатли озиқ-овқат маҳсулотлари билан таъминлаш бўйича жорий этилган “outsource” тизимининг аҳамияти, захирадаги офицер кадрлар билан ишлаш, таълим муассасаларида ёш авлодни ватанпарварлик руҳида, фаол ҳаётий позицияга эга инсонлар этиб тарбиялаш масалалари ҳақида сўз юритилди.\nДавлатимиз раҳбари қисмда ҳарбий хизматчиларнинг яшаши, билим олиши, жисмонан чиниқиши учун яратилган шароитларни кўздан кечирар экан, уларнинг назарий билим ва кўникмаси ҳамда жанговар тайёргарлигини муттасил ошириб бориш асосий эътиборда бўлиши зарурлигини қайд этди.\nПрезидентимиз ташрифи муносабати билан ҳарбий қисм шахсий таркиби саф тортди. Қуролли Кучлар Олий Бош Қўмондони улар билан суҳбатда бугунги мураккаб даврда Ватан ҳимоячилари зиммасида осмонимиз мусаффолиги ва халқимиз тинчлигини таъминлашдек ғоят масъулиятли ва шарафли вазифа турганини, ҳарбий хизматчилар ҳар қандай таҳдид ва хавф-хатарларга қарши ҳар лаҳза тайёр туриши лозимлигини таъкидлади.\n— Армия — халқимизнинг мустаҳкам қалқони, — деди Шавкат Мирзиёев. — Мамлакатимиз мудофаа тизимида амалга оширилаётган ислоҳотлардан кўзланган мақсад, армияни халқимизга яқинлаштиришдан иборат. Ватан ҳимоячиларининг хизмат шароитини яхшилаш, оиласи, фарзандларининг ижтимоий муҳофазасини кучайтириш бўйича кўп ишлар қилаяпмиз. Бунга жавобан ҳарбийлар ҳам ота-боболаримизга муносиб бўлиши, замонавий билимларни пухта эгаллаб, ҳар куни ўз устида ишлаши, тажрибасини бойитиб бориши зарур.\nҲарбий хизматчиларнинг маънавий-руҳий тайёргарлигини ошириб бориш, уларни хорижда ўқитишни ташкил этиш, ҳарбий соҳага қандай дастурлар олиб келиш бўйича таклифлар тайёрлаш юзасидан мутасаддиларга тегишли топшириқлар берилди.\nМамлакатимизда атроф-муҳитни ободонлаштириш ва тозаликка риоя қилиш, маиший чиқиндиларни йиғиш, саралаш ва қайта ишлаш бўйича кенг кўламли ишлар амалга оширилмоқда.\nПрезидентимизнинг 2017 йил 21 апрелдаги “2017 — 2021 йилларда маиший чиқиндилар билан боғлиқ ишларни амалга ошириш тизимини тубдан такомиллаштириш ва ривожлантириш чора-тадбирлари тўғрисида”ги қарорида 2017-2018 йилларда барча вилоятларда чиқиндиларни қайта ишлаш корхоналари қуриш кўзда тутилган.\nБугунги кунда чиқиндиларни қайта ишлаб, тайёр маҳсулот ишлаб чиқариш бўйича тадбиркорлик фаолияти билан шуғулланаётганлар хориждан замонавий технологиялар келтириб, ўзига хос кластерлар ташкил этаётир.\nШавкат Мирзиёев 2017 йил 10-11 март кунлари Бухоро вилоятига ташрифи чоғида Когон туманида қурилиши мўлжалланган чиқиндиларни саралаш ва қайта ишлаш кластери лойиҳаси билан танишган эди. Орадан бир йил ҳам вақт ўтмасдан, мазкур корхона иш бошлади.\nКорхонага тумандаги бўш турган бино ва иншоотлар “ноль” қийматида берилди. Шартномага кўра, 1,6 миллиард сўм маблағ сарфланиб, бинолар таъмирдан чиқарилди. 5,5 миллиард сўм маблағ эвазига корхонанинг асосий ишлаб чиқариш иншоотлари барпо этилди.\nХориждан бир кеча-кундузда 450 тонна чиқиндини қабул қилиш қувватига эга линия келтириб ўрнатилди. Бу ерда металл, тош, шиша, яроқсиз резина ва автошиналар, пластмасса, ёғоч-тахта бўлаклари, шох-шабба, макулатура, қурилиш материаллари чиқиндиси, қийқим матолар сараланади ва қайта ишланади. Ушбу чиқиндилардан брикет, синтетик тола, қоғоз картон, тўқимачилик матоси, пишган ғишт, биогумус ва бошқа тайёр маҳсулотлар ишлаб чиқарилиб, экспорт қилинади.\nАйни пайтда 400 дан зиёд кишилар меҳнат қилаётган корхонага Бухоро ва Когон шаҳарлари, Бухоро, Когон туманларидаги маиший чиқиндилар келтирилмоқда. Кейинчалик корхона фаолиятини кенгайтириш, вилоятнинг барча ҳудудидан чиқиндиларни йиғиб, чиқинди полигонларини чиқиндилардан тозалаш режалаштирилган. Бу кўплаб иш ўринлари яратиш имконини беради.\nКорхона атрофида ишчилар учун уй-жой, савдо ва маиший хизмат кўрсатиш шохобчаси, ёпиқ сузиш ҳавзаси, шифохона, спорт майдончаси, автотураргоҳ, мактаб ҳамда мактабгача таълим муассасаси қуриш мўлжалланмоқда.\nДавлатимиз раҳбари корхонанинг ишлаб чиқариш жараёни билан танишди. Чиқинди йиғиш қамрови ва қайта ишлаш қувватини янада кенгайтириш, шундай корхоналарни бошқа жойларда ҳам ташкил этиш бўйича кўрсатмалар берди.\nШу билан Президентимиз Шавкат Мирзиёевнинг Бухоро вилоятига ташрифи якунига етди. Ташриф давомида ютуқлар билан бирга, йўл қўйилган камчиликлар ҳам қайд этилиб, уларни бартараф этиш бўйича топшириқлар берилди. Бу ҳар бир соҳа, ҳар бир йўналиш, қолаверса, ҳар бир фуқаро тақдири Президент назоратида эканидан далолатдир, деб ёзади ЎзА.\nМазкур рукндаги бошқа мақолалар: « Шавкат Мирзиёев Хитой Халқ Республикаси Раиси Си Цзиньпинни "Чуньцзе" байрами билан қутлади\tШавкат Мирзиёев: Бир қатор соҳа раҳбарлари маҳаллийлаштиришни ўйламаяпти, зарур маҳсулотни осонгина четдан олиб келиб қўяяпти »


ТЕАТР – ЭЗГУЛИККА ЧОРЛОВЧИ ФИКРЛАР МАСКАНИ - “Китоб дунёси” газетаси сайти\nТЕАТР – ЭЗГУЛИККА ЧОРЛОВЧИ ФИКРЛАР МАСКАНИ\nТеатр санъати ҳеч қачон ўз ўрнини бошқа санъат турларига бериб қўймайди, деб ўйлайман. Театр тарихи минглаб йилларга бориб тақалади. Буюк кишилар театрни юксак даражада таърифлаганлар.\nБундан бир неча йиллар илгари маш-ҳур кинорежиссёр М. И. Ромм бир мақоласида: «Ҳозирги кино тараққиёти театрни сиқиб чиқаряпти», деганди.\nКўпинча томошабинларимиз: «Телевизор чиққандан бери театрга тушиш камайиб кетяпти», дейишади. Бу гапларда жон бор, албатта. Одамлар ёнбошлашга ўрганиб қоляптилар. Одам серҳаракат бўлиши, бошқалар билан муомалада камол топиши керак-ку. Мен театрга тез-тез тушиб туришни, (санъаткор бўлганим учун эмас) кўпчилик билан спектакль кўришнинг ўзгача завқ-шавқи борлигини таъкидлашни истардим. Маълумки, қадимда театрга тушиш учун одамлар махсус тайёргарлик кўришган. Ҳатто аёллар янги модалар тарқатиш учун янги кийимлар тиктиришган. Энг муҳими, бир-бирлари билан суҳбат қуриш, ўртоқлашишга ҳам театрга тушишган. Театрнинг ҳамма санъатлар ичида алоҳидалиги шундаки, сиз залда ўтириб, саҳнада роль ижро этаётган санъаткор нафасидан бевосита баҳраманд бўласиз, бугина эмас, атрофингиздаги томошабинлар кайфиятидан ҳам баҳра оласиз.\nБиз, актёрларга залда томошабинлар бўлганлиги ундан ҳам таъсирлидир, чунки биз томошабин нафасидан ижро этаётган ролимиз учун ҳар дақиқа мадад оламиз. Шу озиқ бизга илҳом бағишлайди. Мана шу илҳом манбаи кинода ҳам, телевидениеда ҳам йўқ. Биз кинодаги ёки телевидениедаги ролларимиз билан театрдаги томошабинлар билан бўлганидек яқиндан сўзлаша олмаймиз. Актёрга залда ўтирган томошабиннинг нафаси, ҳаракати, таассуроти сезилиб туради. Бу ҳол ижрочига мадад беради, руҳига таъсир этади. Театрнинг қудрати ҳам ана шунда! Шунинг учун бўлса керак, актёр театрга келиши, ё парда очилиши билан залда одам қанча экан, деб кўнглидан ўтказади. Зал бўш бўлса, актёр учун бундан совуқ нарса йўқ. Бу ижрога ҳам таъсир этиши муқаррар.\nМен театрнинг алоҳидалигини ҳеч бир санъатга ўхшатолмайман. Бунинг устига театр актёри ижро этаётган ролини ҳар сафар бойитиб боради. Кино ва телевидениеда бундай имконият йўқ даражада. Бир марта суратга олиндими, тамом, қайта такрорланмайди. Мен баъзан ижро этган ролимни экранда кўрар эканман: «Эҳ, аттанг. Мана шу лавҳани бундай ҳал этсам, бўларкан», – деб қоламан. «Бўларкан» дейману, энди қайтариб бўлмаслигини ҳам биламан.\nТелевизорда А. С. Пушкиннинг «Хасис рицарь» трагедияси ўн йил ичида икки марта кўрсатилган. Унда ўша рицарь ролини ижро этганимда телеспектакль биринчи кўрсатилганга қараганда иккинчисида жиддий нуқсонларни йўқотишга ҳаракат қилганман. Бундай икки марта кўрсатиш камдан-кам учрайдиган ҳодиса эди. Шу иккинчи кўрсатишда мулкка ҳирс қўйган одам сандиқлари олдида юравериб, букчайиб қолишини кўрсатишга аҳд қилганман.\nИккинчидан, ўша рицарь ертўлада сандиқлари олдида бўлганида овозини қаттиқ чиқармасликка уринади. Чунки у сирли ертўла-да. Кўрдингизми, спектаклнинг биринчи кўрсатилганидан иккинчи бор кўрсатилиши орасида шунча ўзгаришлар қилишга уринганман. Театрда эса спектакль ҳар куни янгидан қўйилади.\nМенинг телетеатрдаги ишларимдан энг кўзга кўринарлиги «Улуғбек хазинаси»даги Мирзо Улуғбек ролидир. Мен Улуғбек мавзуи билан кўп йиллардан бери танишман. Мақсуд Шайхзоданинг «Мирзо Улуғбек» трагедияси саҳналаштирилганда Абдуллатиф ролини ижро этган эдим.\nОрадан йигирма йил ўтгач, режиссёр Мақсуд Юнусов мени Одил Ёқубов асари – «Улуғбек хазинаси»га бош роль ижросига чақирди. Очиғини айтсам, ўша кезлари шу романни қайта-қайта ўқиб юрардим. Абдулла Қодирийнинг «Ўткан кунлар»и, Ойбекнинг «Қутлуғ қон»и менга қанчалик таъсир этган бўлса, бу роман ҳам мени шунчалик ўзига мафтун этган эди. Ҳали бирон-бир спектаклда Улуғбек образини ижро этаман деб, ўйламаган эдим.\nРежиссёр билан биринчи учрашганимда, унинг таклифига очиқчасига жавоб бермадим. «Ўйлаб кўрай», дедим. Дарҳақиқат, ўйлаб кўриш керак эди. Биринчидан, Улуғбек образи жуда мураккаб, иккинчидан, мен ахир улуғ астрономга бағишланган икки асарнинг бирида Улуғбекнинг қотили Абдулатиф ролини ва, иккинчисида, шу улуғ зотнинг ролини ижро этишим керак эди. Ҳарқалай, мен Абдуллатиф роли ижросига анча тайёргарлик кўрганман. Унинг қиёфаси менинг фикримни чулғаган. Мен шу фикрлардан бутунлай қутулишим, Улуғбек роли ижросига тайёрланишим керак эди. Мен эса ҳамон Улуғбек фожиасидаги Абдулатиф қиёфасидан бутунлай қутулиб кетганим йўқ эди.\nМен бир актёр сифатида ўзим яратган Абдулатиф қиёфасини руҳимдан ўчириб ташлаб, янги сиймони гавдалантиришим керак эди. Бу образ Абдуллатифнинг бутунлай қарама-қаршиси – Мирзо Улуғбек сиймоси эди-да. Яна бир нозик томони, Шукур Бурҳонов яратган Улуғбек сиймоси саҳнада қўйилаверганидан ниҳоятда оммалашиб кетган эди. Уни кўчириб ўйнасам, бу чин санъаткорнинг иши бўлмас эди. Янги қиёфа излашга тушдим. Бу борада Одил Ёқубов қаламига мансуб ушбу сўзлар ёрдамга келди: «Юлдузлар, о, юлдузлар, эллик йил сизларга ошуфта бўлдим. Тунларни бедор ўтказиб, ҳар бирингизни кузатдим. Коинот сирини, юлдузлар сирини ўргандиму, замин сирига, одамлар сирига келганда ғафлатда қолдим. Наинки одамлар, ҳатто ўз фарзандларим дилида не гаплар бор, билолмадим».\nАктёр ижодиёти – театр саҳнасида ҳам, кино майдонида ҳам маълум қонун ва тартиблар, талаб ва имкониятлар даражасида кечадиган жараён сифатида бир мунча риёзатлидир. Инсон (образ) тафаккури мушоҳадалари, дунёқараши, ички олами, руҳиятини кашф этиш ва буни кечинма ҳамда тажассум (перевоплощение) санъати асосида амалга ошириш – актёр фаолиятида санъатнинг ҳар иккала тури тақозо этувчи умумий, туб хусусият бўлиб, у ана шу йўл билан томошабинлар идрокини қамраб, қалбига йўл топа олиши керак. Санъатнинг ҳар иккала турини ўзаро бирлаштириб турувчи яна бир умумий хусусият бор. Театр ҳам, кино ҳам санъатнинг синтетик турлари бўлиб, ҳар бир спектакль ва кинофильм рассом, актёрлар, режиссёр, гримёр, композитор ва шу каби турли хил санъат соҳиблари меҳнати замирида яратилади. Булардан ҳар бирининг спектакль ёки кинофильм бадиий яхлитлигини таъминлашдаги ҳиссаси беқиёсдир. Чунки, актёр ижроси, декорация, мусиқа, костюм, грим ва шу кабилар театр ҳамда кино санъатининг узвий компонентлари ҳисобланади.\nТеатр ва кино санъатининг ўзига хос, уларни бир-биридан ажратадиган хусусиятлари нималардан иборат?\nСаҳна санъати – энг мураккаб, шу билан бирга эзгулик, гўзаллик, юксак ахлоқий идеаллар билан йўғрилган сирли олам. «Театр муқаддас эҳром. Сиз бу даргоҳга садоқат ва сидқидиллик билан муносабатда бўлинг ёки бу ерга мутлақо қадам босманг», деган эди улуғ рус актёри Михаил Шепкин. Бу доно сўзлар ҳар бир санъаткорнинг ўз касбига нисбатан меҳр-муҳаббат туйғуларини, масъулият ҳиссини оширади, ғурурига ғурур қўшади.\nТеатр санъатининг афзаллиги, олий хусусияти шундаки, томошабинлар бу даргоҳда ҳар оқшом актёрлар билан ҳамнафас бўладилар, улар ижросидаги образлар билан жонли мулоқот шавқини сурадилар. Ана шундай шароитда яшаш, ижод қилиш, албатта актёр учун ҳам бир вақтнинг ўзида завқли ва масъулиятлидир. Чунки актёрлар томошабинларнинг ҳар бир образ ва умуман спектаклга муносабатини уни қандай қабул қилаётганликларини ҳис этиб турадилар ҳамда ана шу асосда ижрони қайта назардан ўтказиш, йўл қўйилган камчилик ва нуқсонларни бартараф этиш имконига эга бўладилар. Шу тариқа актёрлар ижроси ва, умуман, саҳна асари сайқал топа боради.\nТеатр ўз ўрнини кино ва телевизорга бўшатиб беради, деган гапларга мутлақо қўшилмайман. Одамзод бор театр бўлаверади, деган фикримда қоламан.


Грузия ҳаво кучлари Россия билан бўлган чегарани қўриқлашга бошлагани билдирилди.\nХабарларга қараганда, Грузия чегарада қуруқликдан ҳавога отиладиган ракеталарни ҳам жойлаштирмоқда.\nАйни пайтда, Россия Грузия ҳудудида яшириниб олганига гумон этилаëтган чечен жангчиларига қарши ҳарбий ҳужум қилиши хақида таҳдид этмоқда.\nРоссия Грузияни Панкиси дарасида бошпана топган чечен жангчиларига нисбатан чора-тадбирлар кўрмаëтганида айбламоқда.\nЖума куни Грузия хавфсизлик вазири Валерий Хабурдзаниянинг айтишига қараганда, ҳукумат кучлари Панкисидаги барча ғайри қонуний қуролли гуруҳларни тор-мор қилган.\nРоссия ташқи ишлар вазири Игор Иванов Грузия даъвосига ишонмаслигини айтди.


ИСЛОҲОТЛАР ВА МАТБУОТНИНГ ЎРНИ\nby · Published 28.08.2018 · Updated 28.08.2018\nВилоят Маънавият ва маърифат маркази фаоллар залида “Халқ ҳаётига яқинлик – журналист фаоллиятининг бош мезони” мавзусида оммавий ахборот воситалари ходимлари учун конференция ўтказилди. Мазкур давра суҳбати Ўзбекистон Журналистлари ижодий уюшмаси томонидан вилоят ҳокимлиги, Ўзбекистон Республикаси Олий Мажлиси Қонунчилик палатасининг Инновацион ривожланиш, ахборот сиёсати ва ахборот технологиялари масалалари қўмитаси, Республика товар-хом ашё биржаси ҳамда Ўзбекистон Журналистлар ижодий уюшмасининг вилоят бўлими ҳамкорлигида ташкил этилди. Ижодий учрашув Ўзбекистон Республика Президенти Ш.Мирзиёевнинг жорий йилнинг 27 июнь – Матбуот ва ОАВ ходимлари куни муносабати билан соҳа аҳлига йўллаган байрам табригидан келиб чиқиб, галдаги вазифалар белгиланди.\nВилоят ҳокими ўринбосари О.Абдуғаниев бошқариб борган конференцияда Ўзбекистон Журналистлари ижодий уюшмаси раиси С.Ҳакимов сўзга чиқиб, барча ижодкорларни давлатимиз Мустақиллигининг 27 йиллиги билан самимий муборакбод этди.\n– Мамлакатимизда амалга оширилаётган ислоҳотларнинг моҳияти бугунги конференциянинг номидан маълум, – дейди С.Ҳакимов ўз нутқида. – Мана, икки йилдирки, мамлакатимиз, халқимиз тарихида янги давр бошланди. Бу давр чинакам маънода халқ сари юз буриш даври бўлди. Ва бу жараён ҳамма соҳада, жумладан, ОАВ фаолиятида ҳам янги бир даврни бошлаб берди. Ўтган йилнинг 3 августида Президентимиз пойтахтда ижодкор зиёлилар билан учрашди. Учрашувда бизнинг маънавий, маданий ҳаётимиз ниҳоятда теран таҳлил этиб берилди, муаммолар аниқ белгиланди ва уларни бартараф этиш юзасидан мукаммал таклифлар, ғоялар ўртага ташлади. Шу учрашувдан сўнг катта амалий ишлар йўлга қўйилди. Хусусан, Президентимизнинг ўтган йили “Ўзбекистон Журналистлари ижодий уюшмаси фаолиятини янада такомиллаштириш чора-тадбирлари тўғрисида”, “Ўзбекистон ижодкорларини қўллаб-қувватлаш “Илҳом” жамоат фондини ташкил этиш тўғрисида”, “Маданият ва санъат ташкилотлари, ижодий уюшмалар ва оммавий ахборот воситалари фаолиятини янада ривожлантириш, соҳа ходимлари меҳнатини рағбатлантириш бўйича қўшимча шароитлар яратишга доир чора-тадбирлар тўғрисида”ги имзолаган қарорлари бу борада дастуриламал вазифасини ўтамоқда.\nБугунги кунда вилоятимизда 22 та газета ва 1 журнал чоп этилиб, 1 та телерадиокампанияси фаолият юритиб келмоқда. ОАВ ходимлари мамлакатимизда ҳамда вилоятимизда содир бўлаётган воқеа-ҳодисалар, янгиланиш ва ўзгаришлар, давлатимизда амалга оширилаётган сиёсий, ижтимоий-иқтисодий ислоҳотларни кенг ёритишмоқда.\nКонференцияда Ўзбекистон Республикаси Олий Мажлиси Қонунчилик палатасининг Инновацион ривожланиш, ахборот сиёсати ва ахборот технологиялари масалалари қўмитаси раиси ўринбосари Э.Холбўтаев, Республика товар-хом ашё биржаси масъул ходими Б.Каттахўжаев сўзга чиқишди.\nФикр-мулоҳазаларга бой тарзда ўтган йиғилиш сўнгида бир гуруҳ ОАВ ходимлари ҳамкор ташкилотлар томонидан қимматбаҳо эсдалик совғалари билан тақдирланишди. Хусусан, Сирдарё тумани ҳокимлиги муассислигидаги “Сирдарё” газетаси таҳририятига Ўзбекистон Журналистлари ижодий уюшмаси ҳамда “Илҳом” жамоат фонди томонидан компьютер жамланмаси совға қилинди.


Пол Пирсон: “Ўзбекистонда хом ашё жуда кўп“\nАйни вақтда “Ўзэкспомарказ” миллий кўргазмалар мажмуасида “Ўзчармсаноат” уюшмаси ташаббуси билан анъанавий “UzCharmExpo” чарм, пойабзал ва мўйна 11-халқаро кўргазма-ярмаркаси давом этмоқда.\nУнда маҳаллий ишлаб чиқарувчилар билан бир қаторда кўплаб хорижлик ишлаб чиқарувчилар ва экспертлар иштирок этмоқда.\nПол Пирсон, Халқаро чарм ишлаб чиқарувчилар кенгаши котиби:\n– Бу менинг Ўзбекистонга тўртинчи ташрифим. Айтиш мумкинки, ҳар сафар келганимда бир олам ўзгаришлар ва янгиланишларни гувоҳи бўламан. Ўзимга чарм ва мўйначилик борасидаги янгиликлар кўпроқ қизиқ бўлгани учун шу атрофдаги ислоҳотларни кузатиб бораман. Бемалол айтиш мумкин, Ўзбекистонда йилдан-йилга юксалиб бормоқда. Айниқса, Давлат инвестиция жалб қилишга қаратаётган эътибор таҳсинга лойиқ. Аслида ҳам Ўзбекистонга инвестицияни янада кўпроқ жалб қилиш, янги йўналишларни топиш керак. Мисол учун, Европада бу билан шуғулланадиган хусусий марказлар мавжуд. Улар ишлаб чиқарилаётган маҳсулотлар сотиш учун ҳамкорлар топиш, экспорт ҳудудларини кенгайтириш учун инвестиция жалб қилиш билан шуғулланади.\nЯна бир гап. Сизларда хом ашё жуда кўп. Фақат технологиялар борасида озроқ муаммолар мавжуд. Шу боис энг замонавий технологиялар ишлаб чиқариладиган Туркия, Хитой каби давлатларнинг йирик заводлари билан кўпроқ ҳамкорлик қилиб, улардан энг сўнгги русумдаги технологияларни харид қилиш керак.\nВладимир Котов, Халқаро эксперт, Россия:\n– Ўзбекистонда амалга оширилаётган тизимли ишларда юксалиш кузатилмоқда. Бугунги кўргазма–савдода ҳам буни гувоҳи бўлиш мумкин. Тайёр ва ярим тайёр маҳсулотлар жуда кўп ва ранг-баранг. Бу майдон нафақат компания ва давлатлар орасида балки инсонларни яқинлаштиришга ҳам хизмат қилмоқда. Ахир, бизнесни инсонлар юритади. Агарда одамлар бир-бирини яхши тушунса, ҳамкорлик қилиш янада осон бўлади.\nРоссия ва Ўзбекистон ўртасида бошқа соҳаларда бўлгани каби чарм, пойабзал ва мўйна ишлаб чиқариш борасида яхши ҳамкорлик йўлга қўйилган. Ўзбекистондан эркаклар ва болалар оёқ кийимларини кўп миқдорда харид қиламиз. Келгусида бу борадаги ҳамкорликни янада кенгайиши тарафдоримиз.\nЭрдем Алтункая, Туркиянинг “Кobe Polyurethane”заводининг экспорт бўйича менежери:\n– Биз дунёнинг 20 ортиқ давлатига оёқ кийимлар учун таглик ишлаб чиқаришда қўлланиладиган хом ашёни етказиб берамиз. Ўзбекистон ҳам биз учун қизиқарли бозор ҳисобланади. Маркетинг кузатувлари олиб бориб, харидорлар топишга ҳаракат қиляпмиз. Айни вақтда корхонамизда йилига 20 минг тонна полиуретан хом ашёси ишлаб чиқарилади. Бу дунёда жуда йирик ҳажм бўлиб, жорий йилнинг ўтган даврида Ўзбекистонга синов тариқасида 100 тонна ана шу хом ашё экспорт қилинди.


Ислом мамлакатлари нега тараққиётдан орқада?\n08 май 2021, Тошкент вақти: 22:21\n“Ислом ва мусулмонлар” эшиттиришининг бу галги сони дунё бойликларининг каттагина қисмига эгалик қиладиган, аммо “учинчи дунё” сифатида эътироф этиладиган Ислом дунёси нега камбағал, аксарияти қашшоқ ва бу давлатлар тез орада қолоқ давлатлар рўйхатидан чиқиб, ривожланган давлатлар рўйхатига кирадими, деган мавзуда бўлади.\n2008 йилнинг 31 мартида Ватикан маъмурияти дунёда мусулмонлар 1 миллиард 322 миллион кишига етиб, биринчи диний конфессияга айланганини расман маълум қилди.\nШунча мусулмон бугун дунёдаги 193 давлатдан 50 тасида истиқомат қилмоқда. 28 та давлатда ислом давлат ёхуд расмий диндир. Дунё мусулмонларнинг деярли ярми Шимолий Африка давлатларида, 30 фоизи Покистон ва Бангладешда, 18 фоизи араб давлатлари, 10 фоизи Ҳиндистон, қолганлари эса Марказий Осиё, Шимоли-шарқий Осиё ва Европа давлатларида истиқомат қилмоқда. Мусулмон аҳолиси сони энг кўп бўлган давлат эса Индонезиядир. Бу давлатда 245 миллионга яқин аҳоли бор ва аҳоли сони билан у дунёда 4-ўринда туради. Айни вақтда у Осиёнинг ОПЕК – нефт экспорт қилувчи давлатлар ташкилотига аъзо ягона давлатидир.\nИслом дунёсидаги яна бир неча давлатлар – Саудия Арабистони, Эрон, Ироқ, Қувайт, Бирлашган Араб Амирликлари, Озарбойжон нефтнинг катта захираларига эга ва ҳозирги кунда энг кўп нефть қазиб олаётган етакчи давлатлар ҳисобланади. Нефть ҳамда газ захираларига эга давлатлар сафида эса Марказий Осиё мамлакатлари ҳам бор.\nБир сўз билан айтганда, дуёнинг энг нодир саналган жамики бойликлари жо бўлган давлатларда, асосан, мусулмон аҳоли истиқомат қилмоқда. Бу ҳақда ўз вақтида Малайзиянинг собиқ бош вазири Маҳатҳир Муҳаммаднинг шов-шувларга сабаб бўлган нутқини эслатиш мумкин. Ўз нутқида Маҳатҳир Муҳаммад: “Кўпчилик камбағаллик мусулмонга хос, деб ишонади ва қолоқ яшаш яратганнинг иродасидир, деб хотиржам бўлади. Аммо Аллоҳнинг иродаси шундайми? Биз Қуръонда ёзилган фарз ва пайғамбаримиздан қолган суннат амалларни ҳақиқатда тўғри бажаряпмизми?” дея Ислом анжумани ташкилоти саммитига 57 та мусулмон давлатдан келган вакилларга мурожаат қилган эди. Маҳатҳир Муҳаммаднинг ана шу нутқи ҳақида бироз сўнгра суҳбатлашамиз. Ҳозир эса унинг 2003 йилда ўртага ташлаган саволларига бугунги кунда сизу биз билан ёнма-ён яшаётган мусулмонлардан айримлари берган жавобларга эътиборингизни тортамиз.\nАйни мавзуда суҳбатга тортганимиз Ўзбекистон ва тожикистонлик айрим суҳбатдошларда дунё бўйлаб йиғилган статистикадан фарқли равишда мусулмон давлатлар жуда бой, деган тасаввур бор экан. Бу тасаввур кўпроқ ҳаж зиёратига шахсан борганлар ва бориб қайтган ҳожиларнинг суҳбатида бўлган одамлар билан мулоқотларда шаклланган афтидан.\n“Мусулмон давлатлари камбағал эмас. Ойлик кўп олади улар. Мен ўзим кўча супурадиган билан гаплашдим. 800 доллар ойлик олар экан. Бу Саудия Арабистонида. Яна тўплаган ахлатларига ҳам пул беради давлат. Энди гадой деганлар ҳамма ерда - ўзимизда ҳам бор, уларда ҳам бор. Бу ëғи яхши бўлиб боряпти секин-секин. Худодан яхшиликни умид қилаверамиз. Ўғирлик йўқ бўлиши керак. Одам тўғри бўлиши керак. Порахўрлик йўқ бўлса, ундан кейин бой бўлади. Ҳатто болалар ҳам бир-бирини алдайди. Бу нарсалардан қутулсак, ундан кейин бизнинг давлат ҳам бойиб кетиши мумкин. Сурия, Иордания, БАА, Туркия. Бешта давлатдан ўтиб бордик. Шулардан ҳаммасининг яшаш шароитлари яхши”,- дейди ҳаж зиёратида бўлган бир суҳбатдош.\nБу каби суҳбатдошлар мусулмонларнинг асосий қисми Африка давлатларида яшаши ҳақида жуда оз маълумотга эга.\nЎзбекистонлик айрим суҳбатдошлар эса мусулмон давлатларда ривожланишнинг шиддати ортаётганини эътироф этди ва айни вақтда ўзлари муаммо, деб билган жиҳатларга тўхталди.\nҲозирги Ислом давлатларининг ривожланиши жуда яхши. Лекин бизнинг ҳозирги муҳитда, авваламбор, одамларимизнинг билим олиш, ўқиш, бешикдан қабргача илм изла, деган нақлга амал қилмаëтганимиздан бўлиши мумкин. Худо хоҳласа, Аллоҳ насиб қилса яна ривожланиш бўлиб кетар.\nСиз айтаëтган фақат технология томондан эмас. Умуман ҳамма томондан орқада қолишган. Мусулмон миллати бутун дунëда олдинда келган. Бутун дунëда бошқаларга ўрнак бўлган. Бу яна бўлади. Лекин ҳозир эмас. Буни вақти келади. Ҳамма айб ўзимизда. Мен сабабини ўзимиздан ахтараман. Ҳеч нарса қилмаймиз, ҳеч нарса қила олмаймиз. Ҳалоллик йўқ. Худодан қўрқиш бўлмагандан кейин файз-барака кўтарилиб кетар экан.\nИслом мамлакатларини жуда ҳам камбағал, деб бўлмайди. Саудия, Қувайт ўзига яраша бой. Бойликни тўғри сарфлай олмаслиги, адолат йўқлиги, одамларнинг бойи ҳаддан ташқари бойиб, камбағалининг ҳаддан ташқари камбағаллашиши. Ғарб давлатларининг кўтарилишига сабаб қонун устиворлигида, деб биламан. Расулулоҳ (с.а.в) дан ҳадис бор: “Агар иш ўзининг аҳлига топширилмаса, ўзининг мутахассисига топширилмаса, қиëматни кутавер.\nМусулмонларнинг ўзларидан ҳам баъзи бир хато камчиликлар бўлиши мумкин. Чунки иқтисодий масалаларда баъзи бир динни нотўғри тушунадиганлар иқтисодий ривожланишга идеологик тўсиқ қўйиб исломни ривожлантирмаган дастлабки пайтларда.\nБир суҳбатдош эса мусулмон давлатларининг қашшоқлик домида тутиб турувчи, дея яна бир сабабни келтирди. У остонасига қадар тиллодан бўлиб кетган мусулмон бойлари, султонлари ҳамда уларнинг хизматида бўлган мусулмон олимлари билан боғлиқ азалий баҳсга тўхталди:\n“Бу хусусда ҳам Расулуллоҳ (с.а.в)нинг ҳадислари бор: “Икки хил тоифа одамлар бор. Агар ўшалар ўнгланса, халқ ҳам ўнгланади, агар ўшалар бузилса, халқ ҳам бузилади”. Бу икки хил тоифанинг бири олимлар бўлса, иккинчиси амирлар, яъни подшолар. Энди олимларнинг мақсади фақат жонини сақлаш бўлса, фақат ўша подшонинг ҳурматини, подшонинг совға-саломини олишни ўйлаш бўладиган бўлса, фойда келтириш ўрнига зарар келтиради. Шунинг учун Расулуллоҳ (с.а.в) фойда бермайдиган илмдан паноҳ сўрайман, деганлар. Фойдали илм нима деса, инсоннинг тақвосини оширадиган тўғри йўлда, ҳақиқат йўлида ишлатилган илм. Расулуллоҳ (с.а.в): “Ўзларинг қандай бўлсаларинг, устларингга шундай подшо келади”, деганлар”.\nСуҳбатдошлар ислом дунёси давлатларининг камбағаллиги, қолоқлигича қолаётгани сабабларини мусулмон аҳлининг ўзидан қидирмоқда. Илмсизлик, бойликка ружу қўйиш, иттифоқчиликнинг йўқлиги.\nБаъзи суҳбатдошлар фикрича эса бунинг мусулмон дунёси камчиликлари билан боғлиқ бўлмаган сиёсий сабаблари ҳам бор. Бу дунёда исломнинг номи “террор” сўзи билан синонимга айланганидир.\nБунинг асосий сабаби, дейди бир суҳбатдош, Европа қитъасида мусулмонлар сонининг ортаётгани, бу фақатгина мусулмон аҳоли ҳисобига эмас, балки қитъанинг ўзида яшаб келган ва мусулмонликни қабул қилган аҳоли сони ҳисобига ҳам ортиб бораётгани айримлар учун таҳдид каби кўринаётганидир.\n“Бунинг асосий сабабини дунë сиëсатидан ахтаришга тўғри келади. Исломлашиш кучайиб боряпти. Одамларда Ислом динига мурожаат қайта пайдо бўлди, Ислом дини ўзига хос тарзда ривожланди. Мана, кейинги пайтларда Ислом ҳам сиëсийлашиб, халифалик масалалари кўтариляпти. Буларнинг барчаси ўз-ўзидан Европа давлатларини, дунëдаги бошқа гигант мамлакатларни ҳам хавфга солиб қўяяпти. Ислом давлатининг тикланиши уларга бевосита жуда катта хавф туғдириши мумкин, деб ҳисоблашади улар. Чунки улар ўз-ўзидан Исломнинг нима эканини аниқ тушунмайди. Исломга қарши очиқдан-очиқ фитна ҳаракатлар ҳам кўпайиб кетди”,- деди ўзбекистонлик суҳбатдош.\nИслом дунёси дунё бойликларининг асосий қисмига эга бўлгани ҳолида нега қашшоқ ва бу ислом давлатлари дунёнинг ривожланган давлатлари сафига тез орада қўшиладими, деган мавзуда 2003 йилда Малайзиянинг Путражай шаҳрида ўтган Ислом анжумани ташкилоти саммитида Малайзиянинг ўша вақтдаги бош вазири Маҳатҳир Муҳаммад қилган нутқни ёдингизга солмоқчимиз.\nМаҳатҳир Муҳаммад 57 мусулмон давлатидан келган вакиллар, етакчилар, олимлар олдида сўзлаган нутқ кейинчалик бу чиқиш катта шов-шувларга сабаб бўлган ва динлараро низо қўзғатишга уринишдан тортиб, дунёни учинчи жаҳон урушига тортишга қадар мазмундаги айбловлар билан қаттиқ танқид остида қолган эди. Унинг чиқишидан сўнг ғарблик ва исроиллик аксар танқидчилар: “Ислом дунёси урушга ҳозирлик кўрмоқда ва бу уруш Ғарбга, хусусан, яҳудийларга қарши бўлади”, деб баҳо берган эди. Аммо Маҳатҳир Муҳаммад нутқини қувватлаганлар аслида бу нифоқ қўзғовчи эмас, балки нифоқни бостирувчи ва айни вақтда мусулмон дунёсининг камчиликларини бартараф этишни мақсад қилган нутқ, деб баҳо берган эди.\nБу баҳсларни четга суриб, шу ўринда, 2003 йил 25 февралида эса Маҳатҳир Муҳаммад учинчи дунё давлатларини бирлаштирган Қўшилмаслик ҳаракати саммитида сўзлаган нутқидан парча ҳавола қилмоқчимиз. Бу саммитда дунёнинг 116 мамлакатидан келган расмийлар, дин арбоблари иштирок этган эди.\n“Бугун дунё қўрқув остида яшамоқда. Биз ҳамма нарсадан қўрқамиз. Биз ҳавога парвоз қилишдан қўрқамиз. Биз бир неча давлатлардан қўрқамиз. Биз самолётга чиқаётган йўловчиларнинг оёқ кийимларига хавотир билан қараяпмиз”,- дея М.Муҳаммад дунёдаги катта сиёсатда қўлланилаётган қўшстандарт услубни бунга сабаб қилиб келтирган эди.\nУ айни шу сиёсат айрим мусулмонларнинг норозилигига сабаб бўлаётгани, айримларни эса террор, деб аталаётган ҳаракатга тортаётганини сўзлаган эди.\nМ.Муҳаммаднинг бундан бироз аввал Ислом анжумани саммитида сўзлаган нутқи эса, асосан, Ислом дунёнинг шундай вазиятга тушиб қолиш сабабларига қаратилган эди.\n“Мусулмон аждодларимиз юнон олимлари тадқиқотларидан ўрнак олиб, кейинчалик уларнинг тадқиқотларини ўз кашфиётлари билан тўлдирган эди. Аммо исломни ташфиқ қилган кейинги авлод илм, дея фақат ислом теологиясини тушунди ва бошқа ҳамма илмлар рад этилди ҳамда ортга кетиш бошланди. Ишлаб чиқариш инқилобидан мусулмонлар мутлақо қолиб кетди. Усмонлилар империяси билан эса Ислом салтанати мутлақ қулади”, деган эди ўз нутқида М.Муҳаммад.\nАммо ўшандан буён ҳам қолоқлик, камбағаллик, зулм мусулмон дунёсини тарк этмаётгани сабаблари ҳақида эса: “Кўпчилик ҳануз – камбағаллик мусулмонга хос, азоб ва уқубат – исломнинг улуши, деб ишонади. Бизнинг ожизлигимиз, қолоқлигимиз бу Аллоҳнинг иродаси, у бизнинг кейинчалик жаннатга тушишимиз учун шундай азоблар билан синаяпти, деб ишонади. Аммо Аллоҳнинг иродаси шундайми? Биз ҳақиқатда ҳам пайғамбаримиз ўргатган амалларни қиляпмизми ва уларга ишонамизми? Буни аниқлаш учун, албатта, Исломнинг фундаментал таълимотларига қарашимиз шарт. Эътиқодда шу қадар бўлиниш, парчаланиш бўлаётган экан, демак ҳаммамиз ҳам тўғри амаллар қилаётган бўлишимиз мумкин эмас”, деган эди.\nАлбатта, бу нутқнинг баҳсли томонлари кўп ва биз у баҳсларга тўхталмадик. Айни вақтда дунё бойликларининг асосий қисмига эга бўлган мусулмон дунёси нега қолоқ, камбағал ва ожиз қолмоқда, деган масала ҳам жуда кенг экани аён. Биз бугун ана шу мавзуга сизнинг, ён-верингизда юрган юртдошларингизнинг яна бир карра эътиборини тортишга, мулоҳазага чорлашга уриндик.


Хитойнинг Xiamen Airlines компанияси Boeing'дан 30 та самолёт сотиб олади\n19:16 / 11.07.2016\nХитойнинг Xiamen Airlines давлат авиакомпанияси 3,39 миллиард долларга 30 та 737 MAX 200 самолётларини сотиб олиш учун Boeing корпорацияси билан дастлабки шартномани имзолади. Бу ҳақида РИА "Новости" хабар беради.\nХХР ҳукумати тасдиқлаши керак бўлган шартнома Британиянинг Фарнборосидаги халқаро авиасалонда компаниялар вакиллари томонидан тузилган.\n"Биз Xiamen Airlines билан муносабатларимиз янги босқичга кўтарилганлигидан хурсандмиз. Бозордаги энг яхши 737 MAX 200 самолётларининг ишончли ва самарадорлилиги Xiamen ва унга қардош компанияларга парвозлар кўламини кенгайтириш имконини беради", - деди Boeing раҳбари Рэй Коннор.\nҲозирда Xiamen Airlines паркидан фақат Boeing самолётлари ўрин олган: жами 140та лайнер - 6та 787 Dreamliner, 130та Boeing-737 Next-Generation ва 4та Boeing-757. Ташувчи 2020 йилнинг охирига бориб, ўз флотини 200та самолётга кенгайтирмоқчи.\nBoeing 737 MAX самолётлари авиакорпорация томонидан Boeing 737 Next Generation сериясидаги самолётларни алмаштириш учун ишлаб чиқилган. Машиналарнинг янги авлоди янада кучли двигателлар билан таъминланган.


Су-24 АҚШ ҳарбий кемасига намойишкорона "ҳужум” қилди - 14.04.2016, Sputnik Ўзбекистон\nРоссия ҳарбий самолётлари ва вертолётлари Болтиқ денгизида қурол-яроғсиз АҚШ эсминецига жуда яқин учиб ўтиўди. Ушбу ҳодисалар видео ва фотокамераларга суратга... 14.04.2016, Sputnik Ўзбекистон\n11:02 14.04.2016 (янгиланди: 11:06 14.04.2016)\n© Sputnik / Скрынников / Фотобанкка ўтишСУ-24 бомбардимончи самолёти\nРоссия ҳарбий самолётлари ва вертолётлари Болтиқ денгизида қурол-яроғсиз АҚШ эсминецига жуда яқин учиб ўтиўди. Ушбу ҳодисалар видео ва фотокамераларга суратга олинди.\nТОШКЕНТ, 14 апр — Sputnik. Россиянинг Су-24 бомбардимончиси ва Ка-27 вертолётлари Болтиқ денгизида сузиб кетаётган АҚШнинг Donald Cook эсминеци ёнидан учиб ўтди. Ҳарбийлар воқеа видеолавҳасини намойиш этди.\nАҚШнинг кичик ҳарбий кемаси Болтиқ денгизининг халқаро қисмида ўқув-машғулотлари олиб бораётган вақтда, Россия ҳарбий самолётлари ва вертолётлари қурол-яроғсиз бир неча марта унинг ёнидан учиб ўтди. Воқеа шу ҳафтанинг душанба ва сешанба кунлари бўлиб ўтди.\n“Россия самолёти кемага “намойишкорона ҳужум” қилди ва бизнинг рус ва инглиз тилида хавфсизлик ҳақида огоҳлантиришларимизга эътибор бермади”, — деди EUCOM.\nНамойиш этилган видеолавҳада АҚШ ҳарбийларининг бири "у кема палубасидан пастда учиб ўтмоқда" деб бақирмоқда.\nРоссия томони воқеага изоҳ бермади. Кейинроқ АҚШ ушбу видеони намойиш қилди.


САЙЛОВОЛДИ ТАШВИҚОТИ ЖАРАЁНИДА - Ўзбекистон овози газетаси\nСАЙЛОВОЛДИ ТАШВИҚОТИ ЖАРАЁНИДА\nаъзолар фаоллиги муҳим ўрин тутади\nЎзХДП Самарқанд шаҳар кенгашида мамлакатимиз ижтимоий-сиёсий ҳаётидаги муҳим воқеа – Президент сайловини ўтказишга тайёргарлик жараёни қизғин паллага кирган. Ҳар бир етакчи, партия фаоли ва аъзоси мазкур сиёсий тадбирнинг юрт тараққиёти, халқ фаровонлиги юксалишидаги аҳамияти ҳақида тарғибот-ташвиқот ишларини олиб бормоқда.\nКенгаш раиси Шоира Норқулова шаҳарда сайловга тайёргарлик ишлари ҳақида гапирар экан, Республика шошилинч тиббий ёрдам илмий маркази вилоят филиалидаги бошланғич партия ташкилоти, у ердаги аъзоларнинг фаоллиги хусусида алоҳида тўхталди. Ушбу бошланғич ташкилот фаолияти билан яқинроқ танишиш мақсадида унинг етакчисини суҳбатга тортдик.\n— Бизнинг номзод дастуридан аҳолига бирламчи тиббий ёрдам кўрсатишни янада яхшилаш билан боғлиқ таклифлар ўрин олган, — дейди Саноат Зоҳидова. — Тиббиёт ходими бўлганимиз учун бу масаланинг қанчалик муҳимлигини тушунамиз. Шунинг учун аъзоларимиз билан номзод дастурининг афзал томонини тарғиб қилишга ҳаракат қиляпмиз. Шунингдек, партиямиз аъзоларининг сиёсий-ҳуқуқий билимини ошириш, сайлов маданиятини юксалтириш мақсадида «Сайлов ва ёшлар», «Менинг танловим — мамлакат келажагини белгилайди», «Сайлов кампанияси даврида бошланғич партия ташкилотининг вазифалари» мавзуларида қатор тадбирлар ўтказдик. Улар эркин мулоқот тарзида ташкил этилди ва партия аъзолари фаол иштирок этди. Айни кунларда нафақат аъзоларимиз, балки муассасамизнинг бошқа ходимлари ўртасида ЎзХДП ғояларини тарғиб қилиш, партиямиздан Президентликка номзод Ҳотамжон Кетмонов дастурининг аҳамиятини кенг тушунтириш ишларини олиб боряпмиз. Тадбирларимиз асосан интерфаол усулларда, яъни фикр алмашиш тарзида ўтказиляпти, ҳамма ўз муносабатини эркин билдиряпти. Дастурий мақсадларимизга қизиқувчилар сафи тобора ортиб бормоқда.\nЕтакчининг айтишича, айни пайтда бошланғич партия ташкилотига 27 нафар аъзо бирлашган. Яқинда янги аъзоларни қабул қилишни ҳам режалаштирганмиз.\nБир сўз билан айтганда, бошланғич партия ташкилотларида сайловолди тадбирлари аъзоларимизнинг ҳамжиҳатлиги асосида ташкил этиляпти. Бу сайловнинг уюшқоқлик билан юқори савияда ўтишида муҳим аҳамият касб этади.


Бундай савоб ишга президент Барак Обама ҳам қўл урганди: истеъмол харажатлари ўсишини қоплаш учун солиқ ставкалари 4,2 фоизгача камайтирилганди.\nСолиқ миқдори камайяпти. Илгари 22-24 фоизлаб тўлаган даромад солиғимиз (энг кўп тўлайдиган солиғимиз) 12 фоизга тушириляпти ...\nСолиқ ва бюджет сиёсатининг 2019 йилга мўлжалланган асосий йўналишлари қабул қилинганлиги муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисидаги Қонун Президент томонидан имзоланди.\nшахслардан олинадиган даромад солиғининг ўртача ва максимал ставкасини 0,5 фоизга пасайтирилди. Бу Ўзбекистон Республикаси Президентининг «Ўзбекистон Республикасининг ... ставка 7,5 фоиз даражасида қолади. Жисмоний шахслардан олинадиган даромад солиғининг ўртача ставкаси 16,5 фоизгача, максимал ставкаси эса ...


Россиялик боксчи Атамбаев олдига «экстремистик» рамз туширилган футболкада келди | ҚИРҒИЗИСТОН ЯНГИЛИКЛАРИ\nРоссиялик боксчи Атамбаев олдига «экстремистик» рамз туширилган футболкада келди\nРоссиялик боксчи Александр Поветкин президент Алмазбек Атамбаев билан Россияда эктемистик ташкилот деб топилган «Северное братство» рамзи туширилган футболкада учрашди.\n9 июл куни Атамбаев билан учрашган Халқаро бокс уюшмасининг энг оғир вазндаги жаҳон чемпиони Поветкин «Северное братство» ташкилоти рамзи туширилган футболка кийиб олгани кўпчилик интернет фойдаланувчилари эътиборини тортди.\nЎз ўрнида «Северное братство» 2012 йили Россияда экстремистик ташкилот деб топилиб, таъқиқланган.\nРоссиялик боксчи кийими Қирғизистон интернет ҳамжамиятини ларзага солган айни пайтда, Атамбаев маъмурияти Поветкин шахсий дунёқарашининг учрашувга алоқаси йўқлигини билдирди.\n«Поветкиннинг шахсий фикрига келадиган бўлсак, бунинг Атамбаев билан бўлган учрашувга алоқаси йўқ. Алмаз Шаршенович у билан учрашганда туризм ва спортни ривожлантириш ҳақида суҳбатлашди», — деди давлат бошчиси маъмурияти матбуот котиби Алмаз Усенов.\nУнинг сўзларига кўра, спортчининг ташрифи Қирғизистонга туристларни тарғиб қилинишига ва спортнинг ривожланишига сабаб бўлиши керак.\n«Поветкин мусобақаларга Иссиқкўлда тайёрланяпти ва буни кўлимизни рекламаси қатори қабул қилишимиз керак. Кўл митинглар билан эмас, балки бу даржадаги спортчининг ташрифи билан машҳур бўлиши керак», — деди Усенов.\nПрезидент маъмурияти матбуот котиби спортчиларнинг «Манас» аэропортидан тўғри президент резиденциясига йўл олганини ва уларнинг кийимларини алмаштиришга вақтлари бўлмаганини айтди.\nПоветкиннинг учрашувдаги футболкасини «Русич» маркаси чиқаради ва мазкур футболкаларни чиқарувчи корхона ўзини «Рус кийими руслар учун» деб номлайди.\nRuswear корхонаси бошчиси ва «Русич» либослари асосчиси Андрей Метальников Kloop.kg билан суҳбатда Поветкин устидаги футболка улар ташкилотига тегишли эканини тасдиқлади.\nБироқ у футболкадаги рамзда миллатчилик ғоясининг йўқлигини айтди.\n«Бу қадимий славянларнинг қуёш рамзи. Унинг ҳеч бир миллатчилик ёки нацистликка алоқаси йўқ. Рамз сиёсий ёки диний мотивни ўз ичига олмайди», — дейди Метальников.\nМетальников шунингдек Поветкиннинг улар маркаси расмийси эмаслигини билдирди.\n«У бизни дўстимиз ва кўп ҳолларда биз унга футболка совға қиламиз», — деди у.\n«Северное братство»нинг асосий ғояси — бу «Рус Россияга қарши».\nҲаракат етакчилари Россиянинг шимолий Кавказдан озод қилиниши ҳамда «буюк рус бўлмаганлар» яшовчи худудларни тарк этиш.\n2012 йилда Москва шаҳар суди прокуратура сўровига кўра мазкур ҳаракатни экстремистик деб тан олган ва уни Россия худудида таъқиқлаган.\nҚирғизистонлик журналистлар ва ижтимоий тармоқ фойдаланувчилари президент билан учрашган Поветкиннинг ташқи кўринишини танқидга олди ва давлат бошчиси маъмуриятини Президентни ноқулай аҳволга солганликда айблади.\nЖазони ўташ давлат хизмати собиқ матбуот котиби Александр Никсфор ўзининг «Фэйсбук»даги саҳифасида Атамбаевни танқид қилди.\n«Поветкин, албатта, кучли боксчи. Бироқ унинг футболкасидаги рамз жуда таниш. Москвада бундай инсондан ҳамма мулозим қочади, бизнинг президент бўлса совға беряпти», — деб ёзади у.\n«Фэйсбук»нинг яна бир фойдаланувчиси Эльден Байке Поветкин ҳаракатидан ҳафада эканини яширмади.\n«Бундай яхши спортчиларда бу каби рамзларни кўриш жуда ноқулай. Бу Қирғизистон халқига нисбатан ҳақорат», — деб ёзди у.\nПоветкин ва Лебедев Қирғизистонга ўз мураббийлари Александр Зимний билан 9 июл куни келганди.\nУлар Иссиқкўлда беллашув олди машқларни ўтказишни режалаштирган.\nАлександр Поветкин Россия пойтахти Москвада Владимир Кличкога қарши ўтувчи жангга тайёрланяпти.\nАввалги мақолаИИМ автоҳалокатда қурбон бўлган курсантлар яқинларига кўмак кўрсатади\nНавбатдаги мақолаХитой компаниясига Қирғизистон йўлларида камера ўрнатиш тақиқланди


Абу Довуд Сулаймон ибн Ашъас ибн Исҳоқ ал-Аздий Сижистоний ҳужжат билан ҳукм қилувчи, ҳуффозларнинг саййиди, ҳадисларни таҳлил этувчи «Китоби Саҳиҳ» деб тан олинган олти муҳаддиснинг биридурлар. Нисбатлари Басра қишлоқларининг бири бўлган Сижистонгадир.\nБу зот 202 ҳижрий сана Басрада таваллуд топдилар. Ҳадисларни тўплашда Ироқ, Хуросон, Шом, Миср, Арабистон Жазираси каби юртлардаги уламолар ҳузурида бўлиб чиқдилар. 221 ҳижрий санада Куфага сафар қилдилар ва ана шу ердаги кишилардан ҳам ҳадисларни эшитиб ривоят қилдилар.\nУламолар бу зотда бўлган сифатларни кўп зикр қилишади. Амр ибн Али Боҳилий: «Имом Абу Довуд дуоси ижобат бўлувчи кишилардан эдилар»-деб айтади. Муҳаммад ибн Саъд Зуҳарий: «Бу зот обид, тақволи, фозил, солиҳ, пок кишилардан эдилар»-деб айтади. Абу Ҳотим ар-Розий: Бу зотдек тазарруъли ва бу кишидек ҳужжати ишончли кишини кўрмаганман» - деган.\nАбу Довуднинг «Сунан» китоблари тўғрисида ҳам уламолар ғоятда мақтов фикрлар билдиришган: Закариё Соний айтади: «Қуръон Исломнинг асли, «Сунани Абу Довуд» Исломнинг аҳдидир». Улуғ зотлардан Хаттобий: «Бу китоб иккита саҳиҳ китобдан кўра фақиҳроқ ва ҳадис илмида бунинг сингари китоб тасниф этилмаган» -деб айтади.\nИмом Абу Довуд ҳаммаси бўлиб 50000 ҳадис ривоят қилиб, булардан 4800-та саҳиҳ ҳадисни «Сунан» китобларига киритдилар. Имом Абу Довуднинг «Сунан» китобларига кўплаб шарҳ ва мухтасарлар ёзилди.\nБу зот ҳадисларни Муслим ибн Иброҳим, Сулаймон ибн Харб, Абу Умар Ҳавзий, Абу Валид Тайолисий, Абу Муаммар ал-Муаққад, Абдуллоҳ ибн Маслама ал-Қаънабий, Аҳмад ибн Ҳанбал, Усмон ибн Шайба, Амр ибн Авн, Ҳишом ибн Аммор Димашқий, Рабийъ ибн Нофиъ Ҳалабий, Аҳмад ибн Солиҳ Мисрий ва бошқа бир нечта жамоат кишилардан эшитдилар.\nИмом Абу Довуддан Термизий, Насаий, ўғиллари Абдуллоҳ, Аҳмад ибн Муҳаммад ибн Ҳорун, Али ибн Ҳусайн ибн Абд, Муҳаммад ибн Муҳаммад ад-Даврий, Исмоил ибн Муҳамад Саффор, Аҳмад ибн Салмон Нажжор ва бошқа бир неча кишилар ривоят қилишди.\nИмом Абу Довуд ҳижратнинг 275 йили, Шаввол ойининг 16-кунида Басрада вафот этдилар.\n6890 марта ўқилди\nДругие материалы в этой категории: « Аллоҳ мўминларга раҳмли зот\tИмом Бухорий »